Od 4.storočia som toho pre Slovensko urobil najviac ja, povedal Mečiar českým novinám

Ako jediný som dokázal vytvoriť samostatný štát. Ale nejde mi o uznanie, dodáva bývalý slovenský premiér.

BRATISLAVA. Český denník MF Dnes priniesol v sobotňajšom papierovom vydaní rozhovor s bývalým slovenským premiérom Vladimírom Mečiarom. Expremiér v ňom pochválil Miloša Zemana, že opätovne otvára obchody, ktoré uzavrel Václav Havel. Slovami chvály však Vladimír Mečiar nešetril ani na svoju adresu. "Som Slovák, ktorý toho pre Slovensko od štvrtého storočia urobil najviac," povedal v rozhovore s Josefom Horom bývalý predseda HZDS. "Ako jediný som dokázal vytvoriť samostatný štát. Ale nejde mi o uznanie. Nech si hovorí kto chce, čo chce, nič nezmení na fakte, že za Mečiara Slovensko rástlo rýchlejším tempom, než akýkoľvek stredoeurópsky štát," povedal Mečiar. Redaktora idnes.cz Vladimír Mečiar prekvapil svojím postojom k utečeneckej kríze. Napriek tomu, že rád prezentuje svoje vlastenecké postoje, na otázku novinára povedal, že migračná kríza nie je žiaden veľký problém. "V deväťdesiatych rokoch ľudia utekali pred vojnou z Juhoslávie, nie je to nič nové. Na Slovensku tiež žije 13 národností, množstvo Slovákov žije v zahraničí." Za skutočný problém považuje expremiér len pandémiu či vojnu a nikomu zo súčasných politikov nepraje, aby sa s niečím takým museli potýkať. Na otázku, či ho ľudia na ulici spoznávajú, odpovedal: "Raz za čas sa vyberiem na nákup do veľkých obchodov. Kedysi som takto stretával ľudí so sklopenými hlavami, či nevraživými pohľadmi. Teraz sa skôr pristavia, chcú sa porozprávať. Niektorí sa ma pýtajú, či ešte budem niekedy kandidovať. Takým odpovedám, že už boli voľby a majú, čo si vybrali." V rozhovore sa nevyhli ani téme únosu Michala Kováča ml. Josef Horda Mečiarovi pripomenul, že ho niektorí politici i novinári dodnes nazývajú duchovným otcom únosu. "To je úplná somarina. Vtedy sme mali pod kontrolou parlament aj celú vládu a bola by to odo mňa veľká hlúposť. Pokazil by som tým všetko, čo sme dosiahli. Však to ja som bola vybaviť, aby Kováča vrátili z Rakúska na Slovensko."Vladimír Mečiar nevylúčil, že o plánovanom únose vedeli ľudia zo SISky. Dnes sedemdesiatštyriročný Vladimír Mečiar trávi väčšinu svojho času na chalupe v Dolnej Porube. Cez víkend sa zvykne zdržiavať v luxusnej vile v Trenčianskych Tepliciach. Na otázku, ako vyzerá jeho bežný deň, povedal: "Ráno vstanem a už mi nabieha dôchodok." Aj keď podľa vlastných slov v Dolnej Porube žije "ako na konci sveta", osamelý sa necíti. "Som prírodný človek, nie mestský. Tu zrelaxujem. Musím priznať, že odchod z politického a spoločenského života som pred pár rokmi uvítal."


Poprad doma opäť vyhral nad Bystricou a vyrovnal stav série

Hokejisti Popradu zvíťazili po nájazdoch.

POPRAD. Hokejisti HK Poprad zvíťazili v 4. semifinálovom zápase Kaufland play off Tipsport ligy nad HC'05 iClinic Banská Bystrica 2:1 po predĺžení a samostatných nájazdoch a vyrovnali stav série na 2:2. O víťazstve domácich rozhodol Jindřich Abdul. Piaty zápas série hranej na štyri víťazné zápasy je na programe v nedeľu 31. marca v Banskej Bystrici. V porovnaní s predošlým zápasom chýbali pre zranenia obranca domácich Brejčák a útočník hostí Šoltés. Hoci si Banskobystričania v 3. zápase vylámali zuby na brankárovi Vošvrdovi, v štvrtom stretnutí ho prekonali už v 6. minúte. Svoju hernú prevahu z úvodu zápasu zúročili do zásahu obrancu Marshalla, ktorý namieril presne spomedzi kruhov. O vyrovnanie sa v 9. minúte neúspešne pokúsil dorážajúci Paukovček, na opačnej strane neskóroval Lamper. V 15. minúte sa Buzzeo natlačil pred bránku hostí a jeho akciu dokončil Zagrapan - 1:1. V úvode druhej časti mali Popradčania dve presilovky, hostia však početné nevýhody zvládli bez väčších problémov. V druhej tretine si oba tímy dávali pozor na defenzívu a hoci tímom nechýbalo nasadenie, gólových príležitostí bolo minimum. V 30. minúte neskóroval Higgs a gólom sa neskončili ani viaceré ofenzívne snahy Popradu, ktorý sa viackrát dostal pred brankára Williamsa. Taktický boj vo vysokom nasadení pokračoval aj v tretej tretine. V 45. minúte hrali domáci presilovku, no najväčšiu šancu v nej mali hostia. Selleck unikol do brejku, jeho príležitosť však zmaril brankár Vošvrda. Gól nepriniesli ani ďalšie strelecké pokusy na oboch stranách a tak nasledovalo predĺženie. Ani v ňom sa však o víťazovi nerozhodlo, hoci bližšie ku gólu boli strelecky aktívnejší hostia. V samostatných nájazdoch boli úspešní Popradčania Abdul a Takáč, z Bystričanov nik, a tak sa domáci radovali z vyrovnania série na 2:2. Góly: 15. Zagrapan (Buzzeo, Bondra), rozh. nájazd: Abdul - 6. Marshall (Selleck). Rozhodovali: Baluška, Štefik - Synek, Gajan, vylúčení: 1:4, presilovky a oslabenia: 0:0, 4323 divákov. HK Poprad: Vošvrda - Petran, Erving, Karalahti, Miner, Fabian, Salija, Ťavoda - Paločko, Mlynarovič, Svitana - Takáč, Zagrapan, Buzzeo - Bondra, Paukovček, Abdul - Kundrík, Heizer, Belluš HC '05 iClinic Banská Bystrica: Williams - Ďatelinka, Kubka, Southorn, Sloboda, Mihálik, Marshall, Nemčík - Lunter, Faille, Selleck - Bartánus, Higgs, Assellin - Zigo, Surový, Lamper - Matoušek, Šťastný, Koper - Češík Roman Stantien (tréner Popradu): "Myslel som si, že v samostatných nájazdoch bude lepši náš súper, ale naši hráči dokázali, že chcú ísť ďalej. Klobúk dolu! Brankár nás drží celú sezónu. Vošvrda je jednotka, robí na sebe. Dúfam, že mu to vydrží až do konca. Dôležité bolo, že sme vyrovnali ešte v prvej tretine, lebo neskôr by to bol možno problém. Oni by to pred brankárom ´zavreli´, majú na to typy hráčov. Myslel som si, že dnes nás porazia naše nevyužité presilovky. Chvalabohu, mýlil som sa. Trikrát po sebe zdolať Banskú Bystricu je veľmi ťažké, ale pokúsime sa o to. Máme pred sebou cieľ a robíme pre neho maximum." Dan Ceman (tréner Banskej Bystrice): "Mali sme veľmi dobrý vstup do stretnutia, ale neskôr sme už na to nedokázali nadviazať. Nepodarilo sa nám zvíťaziť ani v jednom zápase v Poprade, musíme uspieť v tom nasledujúcom, ktorý hráme doma. Jednoducho musíme hrať našu hru a pokúsiť sa zvíťaziť vo všetkých zvyšných stretnutiach." Jindřich Abdul, útočník HK Poprad, autor víťazného nájazdu: "Bol to úplne vyrovnaný zápas, ktorý bol o jednom góle. Došlo to až na nájazdy, v ktorých predviedol Vošvrda perfektný výkon a aj vďaka tomu sme vyhrali. Teraz sme psychicky hore a do Bystrice si ideme po ďalšie víťazstvo." Patrik Lamper, útočník HC '05 iClinic Banská Bystrica: "Nikto nečakal, že to bude ľahká séria. To sa aj potvrdzuje. V domácich zápasoch musíme hrať tak ako sme hrali v prvých dvoch dueloch série."


Opísali nový druh obnoviteľnej energie. Zatiaľ nevedia, ako ho zachytiť

Prototypy čerpajúce energiu z odparovania vody fungujú na základe materiálov, ktoré sa zmenšujú, keď schnú.

BRATISLAVA. Každý deň sa pod vplyvom slnečného žiarenia vyparí z riek či jazier veľké množstvo vody. Vedci z Kolumbijskej univerzity si myslia, že takéto množstvo vodnej pary by mohlo predstavovať nový zdroj obnoviteľnej energie, keby sa nám ju podarilo zachytiť. Ozgur Sahin a jeho kolegovia z univerzity vyčíslili, že všetka voda, ktorá sa za jeden rok vyparí z jazier a vodných priehrad v Spojených štátoch, by mohla krajine poskytnúť energiu, ktorá sa vyrovná dvom tretinám vyprodukovanej elektriny v USA za rok 2015. V pätnástich zo 47 skúmaných štátov v USA by dokonca takto vyrobená energia prevýšila dopyt. "Máme spôsob, ako zachytiť energiu z vetra, vody či slnka, no vodná para je rovnako silná," povedal podľa portálu Independent biofyzik Sahin. O výskume informoval magazín Nature Communications. Vedci zároveň hovoria, že keby sa sladkovodné plochy pokryli strojmi, ktoré dokážu zachytiť vyparovanie, dokázali by znížiť celkovú stratu vody o polovicu. V siedmich amerických štátoch by takýmto spôsobom dokázali usporiť viac vody, než je ich spotreba. Všetko však vychádza z predpokladu, že sa strojmi na zachytávanie vodnej pary pokryjú všetky vodné plochy. Máme spôsob, ako zachytiť energiu z vetra, vody či slnka, no vodná para je rovnako silná. Sahinov tím už vytvoril aj niekoľko miniatúrnych prototypov. Pracujú na báze materiálov, ktoré sa pri schnutí zmenšujú. "Sú ako svaly, s veľkou silou sa naťahujú a scvrkávajú," hovorí podľa New Scientist Ozgur Sahin.  Stroje by pritom dokázali pracovať počas dňa aj noci. Jeden z prototypov používa záklopky a lapače pary umiestnené nad vodou. Ak sú záklopky zatvorené, rastúca vlhkosť spôsobí rozťahovanie lapačov. Dostatočne roztiahnuté lapače následne záklopky otvoria, čím sa môžu vysušiť a skrátiť. Tím vedcov sa podľa magazínu The Verge snaží vytvoriť materiály, ktoré by sa dali masovo vyrábať. Zároveň chcú otestovať svoje prototypy na väčšej vodnej ploche. Aj keď technológia má podľa iných vedcov potenciál, upozorňujú, že je otázne, či a ako energiu z vodnej pary dokážeme zachytiť. Ken Caldeira z Carnagieho vedeckého inštitútu v Kalifornii pochybuje, že existuje efektívny spôsob, ako premeniť energiu z vyparovania na elektrinu. Navyše, sa na vodné plochy umiestňuje čoraz viac solárnych panelov v podobe fariem. Existujú však aj obavy, že by prístroje mohli tým, že znížia množstvo vyparenej vody, výrazne ovplyvniť počasie. Výskumníci však argumentujú, že na to by sa musela pokryť plocha vyše 250-tisíc štvorcových kilometrov. Tiež tvrdia, že v takýchto mierkach majú na klímu či počasie vplyv všetky spôsoby výroby energie. Navyše podľa portálu Independent tvrdia, že oblasti, ktoré sužujú suchá, by týmto spôsobom mohli zmenšiť stratu vody. DOI: 10.1038/s41467-017-00581-w


Odmeny pre lekárov za obhliadku mŕtvych sa zvýšia

Odmeny lekárov za prehliadky mŕtveho sa zvýšia z 13 na 25 eur.

BRATISLAVA. Úrad pre dohľad nad zdravotnou starostlivosťou (ÚDZS) zvyšuje odmeny za prehliadky mŕtveho mimo zdravotníckeho zariadenia. Sumu od prvého júla zmenil z doterajších 13 na 25 eur. Potvrdila to hovorkyňa ÚDZS Andrea Pivarčiová. Úrad k tomuto kroku pristupuje po tom, čo časť lekárov na Považí podala výpovede zo zmlúv o prehliadkach mŕtvych a z poverenia na takýto výkon. Začali debatu o tom, že na obhliadky musia ísť aj obvodní lekári počas ordinačných hodín a počas služby na pohotovosti, hoci v tomto čase musia poskytovať starostlivosť živým pacientom, informovala ako prvá televízia JOJ. "Po dôslednom vyhodnotení situácie počas ostatného roka v oblasti prehliadok mŕtvych a po dôkladnej analýze svojich finančných možností sa úrad rozhodol pristúpiť k takmer dvojnásobnému zvýšeniu odmeny," povedala pre TASR Pivarčiová. Výpovede zo zmlúv dalo podľa nej 54 lekárov. Zvýšenie odmeny sa však týka všetkých obhliadajúcich. Pivarčiová nepovedala, či viac ako 50 lekárov pristúpi po zvýšení odmien k stiahnutiu výpovedí, ukázať to podľa nej majú najbližšie dni. Poskytovateľ zdravotnej starostlivosti je povinný vykonávať prehliadky mŕtvych tiel, inak hrozia od kraja sankcie, zdôrazňuje ÚDZS. Rovnako sa vyjadril aj minister zdravotníctva Tomáš Drucker (nominant Smeru). Ten avizoval zmenu legislatívy týkajúcej sa prehliadok mŕtvych tiel.


Členské štáty umožnia Gruzíncom cestovať do Európskej únie bez víz

Krajiny sa tiež dohodli na mechanizme, ktorý urýchli prerušenie bezvízových stykov.

BRUSEL. Zrušenie vízovej povinnosti pre občanov Gruzínska v pondelok odhlasovali predstavitelia členských štátov Európskej únie. Gruzínci cestujúci do únie z pracovných, turistických alebo rodinných dôvodov už nebudú potrebovať víza. Podľa nových pravidiel budú môcť cestovať a zotrvať v schengenskom priestore deväťdesiat dní v rámci 180-dňového obdobia. Schválenie bezvízového styku je späté s dnešným schválením mechanizmu umožňujúceho jednoduchšie prerušenie platnosti dohôd o bezvízovom styku. Tento mechanizmus uľahčuje pozastavenie bezvízového styku v prípade, ak tretie štáty oslobodené od vízovej povinnosti nespĺňajú potrebné kritériá. Aktivovanie mechanizmu môže iniciovať členský štát alebo eurokomisia. Ak návrh odobrí väčšina členských štátov, komisia prijme rozhodnutie o dočasnom zrušení bezvízového styku na deväť mesiacov. Ak sa okolnosti nezmenia, Komisia preruší bezvízový styk pre všetkých občanov daného štátu na 18 mesiacov.


Únia chce od Googlu a ďalších digitálnych koncernov vyberať daň z tržieb

EÚ obvinila technologické koncerny, že si v rámci bloku znižovali dane presmerovaním časti svojich ziskov do členských štátov s nízkou daňou.

BRUSEL. Veľké spoločnosti z oblasti digitálnych technológií s významnými príjmami v Európskej únii (EÚ), ako sú Google a Facebook, by mohli čeliť dani vo výške 3 percent z ich obratu. Vyplýva to z návrhu Európskej komisie (EK), do ktorého sa podarilo nahliadnuť niektorým médiám. Nový návrh, ktorý by mal byť podľa očakávaní prijatý na budúci týždeň a stále podlieha zmenám, je aktualizáciou predchádzajúceho návrhu. Ten počítal s daňovú sadzbu v pásme 1 až 5 percent. Ak členské štáty a europoslanci túto daň podporia, bude sa vzťahovať iba na veľké firmy s ročnými globálnymi tržbami nad 750 miliónov eur a ročnými tržbami v EÚ nad 50 miliónov eur. Hranica pre európske tržby sa zvýšila z pôvodných 10 miliónov eur, čo oslobodí od novej dane menšie spoločnosti a nové začínajúce firmy, tzv. start-upy. Veľké americké spoločnosti, ako napríklad Uber, Airbnb a Amazon, môže tiež zasiahnuť nová daň, ktorá bude platiť vo všetkých štátoch bloku. EÚ obvinila technologické koncerny, že si v rámci bloku znižovali dane presmerovaním časti svojich ziskov do členských štátov s nízkou daňou, ako sú Írsko a Luxembursko. A zatiaľ čo v predchádzajúcom návrhu na novú daň boli menovite uvedené niektoré koncerny, najnovší návrh už žiadne takéto odkazy neobsahuje. Medzi službami, ktorých sa bude týkať nová daň, je aj digitálna reklama. To zasiahne ako internetovú spoločnosť Google, ktorá poskytuje reklamným firmám údaje o svojich užívateľoch, tak spoločnosti ponúkajúce reklamný priestor na svojich webových stránkach, ako je napríklad sociálna sieť Facebook. Daň by sa mala takisto vyberať aj od online platforiem, ktoré ponúkajú "sprostredkovateľské služby", kam podľa Komisie patria napríklad platformy Airbnb či Uber. A po novom by mali daň z tržieb platiť aj internetové obchody ako Amazon. Tieto firmy majú často nižšie marže a sú vo veľkej miere oslobodené od daní zo zisku. "Zdaňovanie tržieb je nesprávnym prístupom k riešeniu niektorých legitímnych otázok týkajúcich sa cezhraničných daňových politík," povedal Josh Kallmer, viceprezident americkej Rady pre priemysel informačných technológií, ktorá zastupuje spoločnosti Google, Facebook, Amazon a ďalšie. Vyzval EÚ, aby sa vyhla jednostranným krokom a koordinovala daňové reformy na medzinárodnej úrovni


Miroslav Marček sa priznal, že strieľal na Kuciaka

Doteraz bol Marček obvinený zo spoluúčasti ako šofér.

BRATISLAVA. Miroslav Marček sa počas štvrtkovej výpovede postaral o zvrat v kauze vraždy Jána Kuciaka a Martiny Kušnírovej. Priznal sa, že zastrelil novinára Jána Kuciaka a jeho snúbenicu Martinu Kušnírovú. Ako prvá o tom informovala RTVS. Zdroje z prostredia vyšetrovania túto informáciu následne potvrdili aj pre SME. Doteraz polícia pracovala s verziou, že Marček bol šofér, ktorý doviezol strelca Tomáša Szabóa na miesto činu. Marčeka podľa informácií TV JOJ po šesťhodinovom výsluchu v Nitre zobrali kukláči do Sládkovičova a aj do Veľkej Mače, kde bola dvojica zastrelená. Hovorkyňa Úradu špeciálnej prokuratúry Jana Tökölyová tieto zistenia nekomentuje. "Na otázky týkajúce sa priebehu dokazovania sa vzhľadom na neverejnosť prípravného konania nemožno vôbec vyjadriť," povedala pre TASR. Doteraz boli z vraždy obvinený Marian Kočner ako hlavný zadávateľ, Alena Zsuzsová, ktorá si vraždu údajne objednala, Zoltán Andruskó ako sprostredkovateľ, Tomáš Szabó ako strelec a Miroslav Marček ako šofér, ktorý Szabóa na miesto činu doviezol. S políciou spolupracoval Andruskó, ktorý svedčil proti Kočnerovi. Andruskó podľa vyšetrovania sľúbil Marčekovi a Szabóovi za vraždu po 20-tisíc eur. Ďalších 10-tisíc si chcel nechať. Prokuratúra na tlačovej konferencii 1. októbra oznámila, že za vraždu Jána Kuciaka malo byť vyplatených 70-tisíc eur, z toho 20-tisíc ako odpustenie dlhu. Kočnerov advokát Marek Para potvrdil, že jeho klient trvá na svojej nevine. Miroslav Marček je bývalý vojak a bratranec Tomáša Szabóa. Po návrate z armády robil taxikára, vozil klientov na letisko. Nemal veľa peňazí a žil skromne, povedala v minulosti pre Hospodárske noviny jeho priateľka Martina. So Szabóom takisto robil ochrankára na lodiach a pracoval v jeho obchode s výživovými doplnkami. Andruskó takisto počas výpovede tvrdil, že dvojica Marček a Szabó sa mu nepriamo priznali k vražde podnikateľa Petra Molnára, ktorého zastrelili 16. decembra 2016 v Kolárove.


Čiastočne uzavrú most Lafranconi

S čiastočnou uzáverou mosta by mali vodiči počítať od 1. septembra do 3. septembra.

BRATISLAVA. Začiatkom septembra sa čiastočne uzavrie most Lanfranconi. Ako informovala hovorkyňa Národnej diaľničnej spoločnosti (NDS) Michaela Michalová, dôvodom je meranie pretvorenia geometrického tvaru mosta. V piatok 1. septembra od 23:00 do soboty 2. septembra do 04:00 uzavrú pravý jazdný pás diaľnice. Od soboty 2. septembra od 23:00 do nedele 3. septembra do 04:00 uzavrú ľavý jazdný pás diaľnice. Doprava bude podľa NDS viesť obojsmerne vo voľnom jazdnom pruhu. Most Lafranconi je prvý betónový most, ktorý preklenul Dunaj v Bratislave. Je tiež diaľničný most. Stavali ho v rokoch 1985-1991, otvorili ho v roku 1992. Denne po ňom prejde približne 41 000 vozidiel. Projekt vznikol zo siedmich súťažných návrhov v roku 1976. Jeho prioritou bola esteticky čistá stavba, ktorá svojím tvarom a konštrukciou nezasahuje do rázu okolitej krajiny a nezabraňuje vo výhľadoch od mesta. Podmienkou tiež bolo, aby bol most v harmonickom súlade s už stojacim dominantným Mostom SNP.


Za posledných desať rokov došlo k 40 požiarom v kultúrnych pamiatkach

Hasiči sa pravidelne zúčastňujú taktických cvičení.

BRATISLAVA. Za posledných desať rokov došlo k vzniku 40 požiarov v slovenských kultúrnych pamiatkach, čo predstavuje dve percentá z ich celkového počtu. TASR o tom informovala Zuzana Farkasová z Prezídia Hasičského a záchranného zboru (HaZZ). Doplnila, že príslušníci HaZZ sa pravidelne zúčastňujú taktických cvičení v kultúrnych pamiatkach "Najčastejšou príčinou vzniku požiarov v kultúrnych pamiatkach za posledných desať rokov je nedbanlivosť osôb, respektíve nezodpovedné konanie," uviedla Farkasová. Hasiči realizovali v rokoch 2013 - 2017 audit vybraných kultúrnych pamiatok. V rámci Slovenska zmapovali 2450 nehnuteľných kultúrnych pamiatok, ktoré sú svojou podstatou a charakterom stavbami historického významu a sú vytvorené ľudskou stavebnou činnosťou z materiálov používaných v období ich realizácie. Príslušníci HaZZ sa podľa Farkasovej pravidelne zúčastňujú taktických cvičení v kultúrnych pamiatkach. "Preveruje sa ich pripravenosť, nasadzovanie síl a prostriedkov a postup pri zdolávaní prípadného požiaru," priblížila. Ochranu kultúrnych pamiatok pred požiarmi upravuje podľa Farkasovej zákon o ochrane pred požiarmi. "Jeho vykonávacie vyhlášky upravujú oblasť plnenia povinností na úseku ochrany pred požiarmi," vysvetlila. Pripomenula tiež, že plnenie týchto povinností platí rovnako aj pre vlastníkov a správcov kultúrnych pamiatok. "Každý vlastník, respektíve správca nehnuteľnej kultúrnej pamiatky by mal mať ustanovenú odborne spôsobilú osobu (technika požiarnej ochrany alebo špecialistu požiarnej ochrany), ktorá zabezpečuje plnenie povinností na úseku ochrany pred požiarmi," uzavrela.


Neznáša Trumpa aj Penca. Pravý Mike Pence bojuje proti obom

Menovec budúceho viceprezidenta USA dostáva na Twitteri množstvo zatúlaných správ. Sám ľudí odhováral od podpory Penca a Trumpa.

BRATISLAVA. Vývojár softvérov, spisovateľ a spíker. Nedávny maratónec a starý otec. Nie ten fašistický politik. To sa píše v profile muža, ktorý na Twitteri vystupuje pod užívateľským menom @mikepence. Naozaj sa volá Mike Pence, nie je to však budúci viceprezident Spojených štátov, teda “ten fašistický politik,” ako ho nazýva. Skutočne ide o vývojára, maratónca a starého otca. Mike Pence sa za nikoho nevydáva, Twitter tak jeho účet zrušiť nemôže. To, že je politikovým menovcom a zároveň odporcom jeho politiky však prináša množstvo zábavných situácií. Ľudí napríklad presviedčal, že Trumpa ani jeho viceprezidenta podporovať nemajú. Hoci budúci viceprezident a súčasný guvernér Indiany má pri svojom mene fajku, ktorá jeho účet @mike_pence potvrdzuje ako oficiálny, nepolitikovi Pencovi občas príde zatúlaná správa. A to aj napriek tomu, že budúci viceprezident má 664-tisíc sledovateľov, ten druhý len osemtisíc, politik Mike Pence sa zastáva rétoriky Donalda Trumpa, a ten druhý ho ostro kritizuje. Robil tak už počas prezidentskej kampane. Trumpa napríklad nazýval “oranžovým Hitlerom”, ľuďom radil, aby volili Hillary Clintonovú, píše BBC. Po vyhlásení výsledkov prezidentských volieb Pence všetkých Trumpových podporovateľov rázne požiadal, aby jemu aj sebe samým spravili láskavosť a prestali ho na sociálnej sieti sledovať. Zaželal im všetko dobré v ich “fašistickom raji”. Medzičasom si nepolitika Mika Penca obľúbili tisícky ľudí a píšu o ňom aj svetové médiá - okrem BBC napríklad aj Daily Telegraph. Ten zozbieral aj reakcie jeho fanúšikov, ktorí navrhovali, aby sa práve on stal viceprezidentom. "Pane, vy ste skvelý," píše jeho fanúšik a športový komentátor Adam Amin. "Prosím vás, buďte namiesto neho viceprezidentom vy," píše zas profil s názvom It can happen here (Môže sa to stať tu). Ozývajú sa aj takí, ktorí majú podobný problém - Chris Brown, ktorý nie je spevákom, či John Lewis, ktorý nemá nič spoločné s britským obchodom. Napriek tomu, že mu stále z času na čas príde zatúlaná správa, meno na Twitteri si Mike Pence meniť nemieni. “Prečo by som si mal meniť meno?” pýta sa v tweete na úplnom vrchu jeho profilu. “To on je ten zlý."


Americký torpédoborec preplával okolo ostrova, ktorý si nárokuje Čína

Čína kvôli tomu predložila Washingtonu oficiálny protest.

WASHINGTON. Americký torpédoborec preplával v Juhočínskom mori v blízkosti ostrova, ktorý si nárokuje Čína. S odvolaním sa na nemenovaného amerického predstaviteľa o tom v noci na štvrtok informovala agentúra Reuters. Námorníctvo USA pravidelne v rámci práva slobodnej plavby podniká podobné operácie, táto však bola prvá od inaugurácie prezidenta Donalda Trumpa. Čína kvôli tomu predložila Washingtonu oficiálny protest a vyzvala Spojené štáty, aby tieto operácie v Juhočínskom mori ukončili. Spomínaný americký predstaviteľ povedal, že torpédoborec USS Dewey preplával pásmom dvanástich námorných míľ okolo útesu Mischief, ktorý patrí do sústavy Spratlyho ostrovov, ktoré si čiastočne, prípadne úplne okrem Číny nárokujú aj Taiwan, Filipíny, Vietnam a Brunej. Čína na útese postavila umelý ostrov s vojenskou základňou, ktorá má k dispozícii prístav a pristávaciu dráhu. Čína vo štvrtok uviedla, že americká loď vplávala bez povolenia do čínskych teritoriálnych vôd. "Čína vyzýva USA, aby napravili svoju chybu a zdržali sa v budúcnosti podobných hliadkovacích akcií," uviedol na tlačovej konferencii hovorca čínskeho ministerstva zahraničia Lu Kchang. "Tieto akcie môžu spôsobiť vzdušné či námorné nehody," dodal. Spojené štáty podľa Pekingu riskujú, že budú prerušené rokovania medzi štátmi, ktoré majú svoje záujmy v oblasti Juhočínskeho mora. Hovorca čínskeho ministerstva obrany Žen Kuo-ťiang vyhlásil, že Peking predložil USA kvôli plavbe oficiálny protest. Takéto plavby neprospievajú mieru a stabilite v Juhočínskom mori, povedal. Peking si nárokuje takmer celé Juhočínske more, kadiaľ vedú významné námorné trasy a pod ktorého dnom sa môžu nachádzať veľké zásoby ropy a zemného plynu. Nároky na určité oblasti si robia aj Brunej, Filipíny, Malajzia, Taiwan a Vietnam. Washington kritizuje Peking, že v Juhočínskom mori buduje umelé ostrovy, na ktorých stavia majáky, pristávacie dráhy pre lietadlá a ďalšie zariadenia, ktoré sa dajú využiť aj na vojenské účely. USA sa obávajú, že by Čína mohla tieto zariadenia použiť na obmedzenie slobody plavby a preletov v oblasti.


Pre horúčavy skolabovali desiatky ľudí, najčastejšie v Prešovskom kraji

BRATISLAVA. Pre horúčavy skolabovali vo štvrtok podľa záchranárov 75 ľudí. Najčastejšie pre kolapsy zasahovali v Prešovskom, najmenej v Trenčianskom kraji, priblížil hovorca Operačného strediska záchrannej zdravotnej služby (OSZZS) SR Boris Chmel. Vysoké teploty sú záťažou pre každý organizmus. Viac sú ohrozené ženy, skolabujú častejšie ako muži. Takisto treba dávať pozor aj na deti a seniorov. Záchranári odporúčajú nezanedbávať pitný režim. Okrem toho varujú pred alkoholom, ktorému sa treba cez deň vyhýbať. Ten je pri horúčavách aj najčastejšou príčinou utopení.


Združenie miest a obcí nesúhlasí so zvýšením minimálnej mzdy na 580 eur

BRATISLAVA. Združenie miest a obcí Slovenska (ZMOS) nesúhlasí s návrhom rezortu práce a sociálnych vecí na zvýšenie minimálnej mzdy zo súčasných 520 eur na 580 eur. Uvádza sa to v materiáli, ktorý ZMOS predloží na pondelkové rokovanie Hospodárskej a sociálnej rady. Zástupcovia miest a obcí spolu so zamestnávateľskými zväzmi navrhujú, aby sa najnižšie hrubé mesačné zárobky od budúceho roka zvýšili na 552,20 eura. Išlo by o sumu minimálnej mzdy stanovenú podľa zákonného valorizačného mechanizmu, ktorá by zohľadňovala rast priemernej mzdy na Slovensku v roku 2018. ZMOS odmieta, aby sa pri zvýšení minimálnej mzdy okrem zákonného valorizačného mechanizmu prihliadalo a argumentovalo tzv. zvyšovaním čistého príjmu zamestnanca avizovaným nárastom odpočítateľnej položky pre výpočet dane z príjmu z 19,2-násobku na 21-násobok životného minima. Ide o návrh novely zákona o dani z príjmov od poslancov Národnej rady za stranu Most-Híd, ktorý by mal parlament definitívne schváliť. "Zákonná konštrukcia odpočítateľnej položky je postavená na ukazovateli životného minima. Životné minimum je spoločensky uznaná minimálna hranica príjmov fyzickej osoby, pod ktorou nastáva stav jej hmotnej núdze, a ktorá podľa zákonne dohodnutých pravidiel nepodlieha dani," upozorňuje ZMOS. Naopak, minimálna mzda je podľa predstaviteľov samospráv finančným vyjadrením minimálneho platového ocenenia práce. ZMOS v tejto súvislosti pripomína, že v kolektívnej zmluve vyššieho stupňa pri výkone práce vo verejnom záujme na rok 2020 sa dohodnutá základná stupnica platových taríf zvýši o 10 percent na úroveň 572 eur. Ministerstvo práce, sociálnych vecí a rodiny navrhuje zvýšiť minimálnu mzdu na Slovensku na rok 2020 zo súčasných 520 eur na 580 eur. V hodinovom vyjadrení by išlo o sumu 3,333 eura. Podľa ministerstva ide o kompromisné riešenie, keďže Konfederácia odborových zväzov požadovala zvýšenie na 635 eur a zástupcovia zamestnávateľov na 552,20 eura mesačne. O tomto návrhu rezortu práce a sociálnych vecí by mala rokovať Hospodárska a sociálna rada v pondelok 19. augusta. Minimálna mesačná mzda na Slovensku sa od začiatku tohto roka zvýšila zo 480 eur na 520 eur. Najnižší hrubý zárobok za každú odpracovanú hodinu tak stúpol na 2,989 eura z pôvodných 2,759 eura. Čistý príjem zamestnanca pracujúceho za minimálnu mzdu tak oproti vlaňajšku išiel nahor o 27,17 eura na 430,35 eura.


Zomrel šéf Tipsportu Jaroslav Taraba

BRATISLAVA. Slovenský hokej zasiahla smutná správa. Vo veku 43 rokov zomrel Jaroslav Taraba, šéf Tipsportu, ktorý je hlavný partner najvyššej slovenskej hokejovej súťaže. Informoval o tom portál ŠPORT.sk. Taraba pôsobil dlhé roky na pozícii riaditeľa slovenskej časti Tipsportu, ktorý patrí k hlavným partnerom najvyššej hokejovej ligy. Jej šéf Richard Lintner s ním mal veľmi dobrý vzťah a správa o úmrtí ho veľmi zasiahla. "Bolo to pre mňa veľmi nečakané. Vyjadrujem jeho rodine a najbližším úprimnú sústrasť," uviedol šéf Tipsport Ligy pre ŠPORT.sk. Taraba zomrel náhle cez víkend, podľa portálu pluska.sk bol príčinou úmrtia infarkt. Posledná rozlúčka bude v stredu o dvanástej hodine v Dome smútku v Martine. Mali by sa na nej zúčastniť Lintner i prezident Slovenského zväzu ľadového hokeja (SZĽH) Martin Kohút.


Britským deťom hrozí zákaz lajkovať na Facebooku

LONDÝN. Britský Úrad komisára pre informácie (ICO) plánuje deťom zakázať na Facebooku a iných sociálnych sieťach používať možnosť "Páči sa mi to". Ide o nové pravidlá, ktoré majú ochrániť súkromie detí v on-line priestore. Informovala o tom v pondelok agentúra AP. Na základe navrhovaných zmien, ktoré ICO zverejnil na prediskutovanie v pondelok, by technologické spoločnosti nesmeli používať techniky, ktoré deti povzbudzujú, aby využívali danú sociálnu sieť. ICO ďalej uviedol, že možnosť "Páči sa mi to" (Like) na Facebooku a Instagrame patrí k metódam, ktoré ľudí navádzajú k tomu, aby interagovali s webovou stránkou, čím sociálne siete získavajú od svojich užívateľov stále viac osobných údajov. Kódex praxe obsahuje 16 štandardov, ktoré musia sociálne siete dodržiavať. V dôsledku rastúcich obáv o dodržiavanie súkromia na internete zvyšujú regulačné orgány na celom svete dohľad nad internetovými spoločnosťami.


Ombudsmanka požiadala Kisku, aby vetoval zákon o československých dôchodkoch

Pripomienka Patakyovej k navrhovanému zákonu nebola akceptovaná.

BRATISLAVA. Ombudsmanka Mária Patakyová požiadala prezidenta SR Andreja Kisku, aby vetoval zákon o československých dôchodkoch. Ako agentúru SITA informovala Michaela Pavelková z Kancelárie verejného ochrancu práv, zásadná pripomienka Patakyovej k navrhovanému zákonu nebola akceptovaná. „Hlavný problém vidím v tom, že prijatý zákon naďalej nerieši situáciu osôb, ktorým na Slovensku vznikol nárok na dôchodkovú dávku, avšak za československé obdobie dôchodkového poistenia im nárok na dôchodkovú dávku podľa českých právnych predpisov nevznikol. Dôvodom je, že v Českej republike sú v mnohých prípadoch podmienky pre vznik nároku na dôchodok oveľa prísnejšie ako v Slovenskej republike,“ uviedla Patakyová. Preto sa obrátila listom na prezidenta republiky so žiadosťou, aby predložený zákon vrátil naspäť do parlamentu.Zákon rieši situáciu tzv. československých dôchodcov. Ide o ľudí, ktorým dobu dôchodkového poistenia získanú počas spoločného československého štátu hodnotí na účely dôchodku Česká republika. Títo ľudia poberajú slovenský aj český dôchodok, pričom ich súčet nie vždy dosiahne takú výšku, akú by mal dôchodok, ak by sa celá doba dôchodkového poistenia hodnotila výlučne podľa slovenských právnych predpisov. Týmto ľuďom sa bude suma dôchodku dorovnávať. Niektorým však na český dôchodok ani nevznikne nárok, pretože kritériá pre jeho priznanie sú v Českej republike prísnejšie, vysvetľuje tlačová správa.Ombudsmanka zaznamenala viacero prípadov ľudí, ktorí poberajú iba slovenský dôchodok, ktorý nedosahuje ani výšku životného minima. „Ich situáciu vnímam ako neúnosnú a z hľadiska zachovania základných práv až neprijateľnú. Je neprijateľné, aby sa tieto osoby dostávali do tak zásadne odlišného postavenia ako osoby, ktorým československú dobu poistenia hodnotí Slovenská republika,“ napísala ombudsmanka v liste prezidentovi.


Posilnenie českej koruny podľa Moody´s neohrozí české banky

BRATISLAVA. Mierne posilnenie českej koruny, ktoré nastalo po rozhodnutí centrálnej banky neudržiavať kurz na úrovni maximálne 27 CZK/EUR, bude podľa medzinárodnej ratingovej agentúry Moody´s predstavovať pre české banky iba mierne riziko. Česká národná banka minulý týždeň zrušila maximálnu prípustnú úroveň posilnenia koruny voči euru v reakcii na to, že v krajine stúpla inflácia. Banka tak dovolila korune prvýkrát za tri a pol roka posilňovať. Agentúra Moody´s konštatovala, že české banky podnikajú hlavne na domácom trhu a na ich príjmy preto príliš nevplývajú zmeny kurzu národnej meny."Česká centrálna banka sa zaviazala, že bude obmedzovať volatilitu koruny. Preto neočakávame, že koruna posilní dramaticky, ako napríklad švajčiarsky frank, ktorý stúpol o 40 percent po zrušení fixného kurzu voči euru," uviedla agentúra. Ratingová agentúra si zároveň všíma, že podľa minulotýždňových údajov českého štatistického úradu krajina prvýkrát vo svojej histórii dosiahla prebytok verejných financií.Prebytok za rok 2016 bol vo výške 29,3 mld. CZK, čiže na úrovni 0,6 percenta hrubého domáceho produkt (HDP), pričom v roku 2015 verejné financie ČR vykázali deficit 28,7 mld. CZK (0,6 % HDP). Moodys prognózuje, že v závere roka 2018 bude verejný dlh krajiny pod úrovňou 35 percent HDP, pričom na konci roku 2016 bol vo výške 37,2 percenta HDP.


Partizánska polícia vyšetruje muža pre možné ohrozovanie vírusom HIV

BRATISLAVA, PARTIZÁNSKE. Polícia v Partizánskom vyšetruje 37-ročného muža pre podozrenie z trestného činu ohrozovania vírusom HIV. Informovala o tom televízia Markíza vo večernej spravodajskej relácii. Podozrivý muž mal podľa jej informácií ponúknuť mladistvému brigádu, ktorá mala spočívať vo fotografovaní jeho nahého tela. Muž mal navyše mladistvého sexuálne zneužiť. Mladistvý informoval učiteľku v škole. Policajti páchateľa vypátrali a obvinili z výroby detskej pornografie. Skončil vo väzbe, pričom mu hrozí aj ďalšie obvinenie. Ako uviedla Markíza, policajti disponujú lekárskymi výsledkami, podľa ktorých je obvinený muž HIV pozitívny. "Polícia vykonáva vyšetrovanie pre podozrenie z trestného činu ohrozovania vírusom ľudskej imunodeficiencie," konštatovala trenčianska krajská hovorkyňa Elena Antalová. To, či mužovi rozšíria obvinenie aj o tento skutok, ukážu výsledky znaleckého skúmania. Policajti podľa televízie teraz čakajú na informáciu, či by sa tento vírus mohol preniesť aj orálnym stykom.


Polícia zneškodnila bomby zo Štúrova riadenou detonáciou

Bomby zneškodnili vo výcvikovom centre na Lešti.

ŠTÚROVO. Na poli v Štúrove našli v piatok štyri letecké bomby pochádzajúce z druhej svetovej vojny. Pre možné ohrozenie okolia polícia evakuovala aj časť neďalekej ulice. Bomby neskôr pyrotechnici previezli do výcvikového centra Lešť, kde ich riadenou detonáciou zneškodnili.


STĹPČEK JAKUBA FILAFicov svet je slepý a hluchý, preto chce zapchať oči a uši aj verejnosti

Pri návyku mnohých pohlavárov Smeru prehliadať významné dejinné udalosti sa nedá čudovať, že aj k dramatickému prepadu Slovenska v rebríčku slobody tlače, ktoré sa udialo počas smeráckeho vládnutia, sú straníci od Roberta Fica slepí a hluchí. Keby sa pred varovnými signálmi neuzatvárali, vedeli by, že to ich stranícky šéf už roky buduje v krajine atmosféru nenávisti voči novinárom. Už to nie sú len nadávky na tlačovkách spôsobené stratou sebaovládania a súdnosti. Sú to konkrétne vyhrážky žalobami a trestnými stíhaniami, ktoré má zastrešiť niekdajší Ficov korunný princ Robert Kaliňák. Robert Fico navyše dnes pre svoje videnie sveta len ťažko chápe, prečo veľká časť verejnosti zosobňuje zodpovednosť za vraždu Jána Kuciaka nielen v skutočných páchateľoch ale aj v jeho osobe. Ale práve v tom je podstata. Fico nie je ochotný uznať, že novinári ho majú kontrolovať a nielen písať píár o krokoch vlády. Len tak môžu upozorniť verejnosť na rozkrádanie, partokraciu a prznenie demokracie, ktoré napokon na námestia priviedli desaťtisíce. A preto chce ťažením proti novinárom zavrieť oči a zapchať uši aj verejnosti.


Strelec v nákupnom stredisku v Houstone zranil deväť ľudí

Útočník bol právnik žijúci neďaleko miesta incidentu a v posledných dňoch mal problémy vo firme, kde pracoval.

HOUSTON. Strelec v nákupnom stredisku v Houstone v americkom štáte Texas v pondelok zranil deväť ľudí, než ho polícia zneškodnila. Oznámila to agentúra AP, miestne médiá pôvodne uvádzali sedem zranených. Podľa polície muž zrejme útočil sám. Federálny úrad pre vyšetrovanie (FBI) podľa spravodajskej stanice BBC uviedol, že nič neukazuje na súvislosť streľby s terorizmom. Podľa serveru Fox News dostala polícia informáciu o incidente o 06:30 miestneho času (13:30 SELČ). Muž ozbrojený revolverom strieľal okolo seba a podľa svedkov vypálil až 30 striel. Policajti dorazili na miesto zhruba 15 minút po vypuknutí streľby a útočníka zastrelili. Podľa svedkov muž strieľal na autá, ktorá prechádzali okolo nákupného strediska. Policajti neskôr odhalili, že niekoľko vozidiel má prestrelené okná aj karosériu. Všetkých deväť zranených bolo zasiahnutých vnútri vlastného vozidla. Záchranári previezli zranených do nemocnice, odkiaľ lekári po ošetrení troch ľudí prepustili. V starostlivosti lekárov zostáva šesť vážne zranených, z toho jedna osoba je v kritickom stave. Podľa policajného hovorcu má polícia situáciu pod kontrolou a nič nenasvedčuje tomu, že by páchateľov bolo viac. Útočník bol podľa policajného vyjadrenia právnik žijúci neďaleko miesta incidentu a v posledných dňoch mal problémy vo firme, kde pracoval. Podľa FBI udalosť nemá spojitosť s terorizmom.


Manažéra Volkswagenu odsúdili v USA za emisný podvod na sedem rokov väzenia

DETROIT. Americký súd odsúdil manažéra nemeckej automobilky Volkswagen Olivera Schmidta na sedem rokov väzenia a pokutu štyristotisíc dolárov(338 495 eur), teda trest, ktorý požadovala prokuratúra a bol najvyšší, aký mohol Schmidt dostať. Dôvodom je jeho podiel na zavádzaní Volkswagenu pri emisných testoch v USA. Oliver Schmidt (48) bol v minulosti šéfom environmentálnej divízie Volkswagenu pre oblasť USA a Kanady a bol priamo zodpovedný za to, že vozidlá vyrobené pre tieto trhy spĺňajú všetky normy v oblasti kvality ovzdušia v daných krajinách. Vedel pritom o problematickom softvére, ktorý umožňoval vykazovať odlišné hodnoty emisií pri testoch a v reálnej premávke a neskôr zavádzal vyšetrovateľov a podieľal sa na ničení dokumentov. Podľa sudcu Federálneho súdu v Detroite Schmidt, ktorý stál na čele divízie so sídlom v Michigane tri roky, zohral v celej kauze výraznú úlohu. Schmidta zatkli v Miami začiatkom januára, keď sa vracal z dovolenky do Nemecka. Oliver Schmidt je druhým manažérom Volkswagenu, ktorý bol v USA odsúdený v súvislosti s emisnou kauzou. Inžinier Volkswagenu James Robert Liang, ktorého odsúdili ešte v auguste, však vďaka spolupráci s FBI dostal menší trest, celkovo 40 mesiacov väzenia a pokutu dvestotisíc dolárov. Okrem Schmidta a Lianga obvinili úrady v USA ešte ďalších šesť osôb z Volkswagenu či Audi. Tí sú však v Nemecku, ktoré ich do USA nevydá. Medzi nimi je aj Heinz-Jakob Neusser, bývalý šéf technického vývoja. Ako prvá na zavádzanie nemeckej automobilky poukázala americká Agentúra na ochranu životného prostredia v septembri 2015. nej Volkswagen do státisícov naftových vozidiel v USA nainštaloval softvér, ktorý umožňuje maskovať skutočné hodnoty oxidov dusíka. Firma neskôr priznala, že po svete jazdí približne 11 miliónov áut s takýmto softvérom, väčšina v Európe.


STĹPČEK PETRA SCHUZAFico-Nefico, súd hrá koaličnými farbami

Vybrali šesť kandidátov

Zoznam kandidátov

Reakcie na voľbu

Schutzov stĺpček

Profil Fiačana

Profil Trubana

Profil Szigetiho

Profil Molnára

Profil Švecovej

Profil Kaššáka

Cena za anexiu súdu Smerom, SNS a Hídom nebude nízka.

Očakávania, že voľbu sudcov ÚS spriechodní nulita kandidatúry Fica, sa naplnili čiastočne. Šesť arbitrov, z ktorých vyberie prezident troch, zďaleka nezabezpečí riadny chod inštitúcie, ale totálna paralýza to už nebude. Nevedno, či Fico naozaj sľúbil Dankovi zníženie daní, čo bola podmienka predsedu SNS. My môžeme len s horkosťou gratulovať koalícii, že sa vzchopila. S horkosťou preto, lebo Fico-Nefico, súd hrá koaličnými farbami. Prognóza pre ďalšie kolo to nie je, skôr si zopakujú patové vyústenie, avšak jediná zhoda medzi tipmi poslanca SaS Baránika s koaličnou šestkou (Fiačan), navráva vcelku jasne, kto bude po celé dvadsiate roky pánom v Košiciach. Námietka, že zvolená bola morálna a odborná kvalita, ktorá sa predsa nenechá manipulovať, stráca na presvedčivosti trebárs hneď v zrkadle štvrtého zamietnutia slovenskej nominácie na európsky súd. Pričom mená kandidujúcich do Luxemburgu zneli omnoho zvučnejšie než „košická“ šestka. Cena za anexiu súdu Smerom, SNS a Hídom nebude veru nízka.


Žiga, Pellegrini a Kažimír rokovali s U.S. Steel Košice

Novému vlastníkovi železiarní musí podľa Žigu záležať nielen na fungovaní závodu, ale aj na ľuďoch, ktorí v ňom pracujú.

BRATISLAVA. Minister hospodárstva Peter Žiga, podpredseda vlády pre investície a informatizáciu Peter Pellegrini a minister financií Peter Kažimír (všetci Smer) sa stretli s predstaviteľmi U.S. Steel Košice. Ako ďalej informoval Žiga na svojom Facebooku, rokovali na základe spoločného memoranda, ktoré predpokladá, že sa budú pravidelne informovať o situácii a dianí v podniku. "Za vládu môžem potvrdiť, že naďalej platí prísľub, že vláda bude súčasťou rokovaní o predaji oceliarní. Budeme chrániť strategické záujmy Slovenska a košického regiónu a trváme na tom, aby sa v Košiciach, bez ohľadu na vlastníka, udržala zamestnanosť a zostala výroba ocele," doplnil Žiga. Podľa medializovaných informácií americkí majitelia košických železiarní a čínska He Steel Group podpísali 26. januára 2017 v Pittsburghu memorandum o porozumení. "K tejto téme sa nebudem vyjadrovať," uviedol hovorca košického U. S. Steelu Ján Bača. Medzi medializovanými záujemcami o kúpu bola napríklad aj česká spoločnosť Moravia Steel, za ktorou stoja slovenskí milionári na čele s Tomášom Chrenekom. Favoritom však bola práve He Steel, ktorá mala za akcie košickej továrne ponúkať až 1,4 miliardy eur. Prípadnému novému vlastníkovi košických železiarní musí podľa Žigu záležať nielen na fungovaní závodu, ale aj na ľuďoch, ktorí v ňom pracujú. "Ak zmena vlastníka bude témou dňa, bude sa vláda a ministerstvo hospodárstva rozprávať s prípadnými novými vlastníkmi o tom, ako chcú Košičanov a mesto Košice zahrnúť do svojej akvizície," dodal Žiga 1. februára.


Útočník Hagelin sa sťahuje z Los Angeles do Washingtonu

WASHINGTON. Hokejový klub zámorskej NHL Washington Capitals získal z Los Angeles krídelníka Carla Hagelina výmenou za tohtoročný draftový výber v 3. kole a prípadnú voľbu v 6. kole v roku 2020. Tridsaťročný Švéd oblečie v prebiehajúcej sezóne, v ktorej zarobí štyri milióny amerických dolárov (približne 4,6 mil. eur), už dres tretieho klubu. V doterajšom priebehu nastúpil za Pittsburgh Penguins a za Kings celkovo v 38 zápasoch, v ktorých strelil dva góly a pridal šesť asistencií. Informovala o tom agentúra AP.


Výber úspor z 2. piliera bude podľa Mihála konkurenciou voči poisťovniam

V druhom pilieri sú v súčasnosti úspory v hodnote vyše 7 miliard eur.

BRATISLAVA. Rozsiahlejšia možnosť výberu úspor z druhého piliera pri odchode na dôchodok bude podľa poslanca Národnej rady SR Jozefa Mihála konkurenčným prvkom voči životným poisťovniam, ktoré sporiteľom ponúkajú doživotné dôchodky. "Ak sa ponuky životných poisťovní nezlepšia, sporiteľ si vyčerpá peniaze formou programového výberu,“ uviedol. Bývalý minister práce a sociálnych vecí upozornil na to, že v druhom pilieri sú v súčasnosti úspory v hodnote vyše 7 mld. eur. "Životné poisťovne môžu rátať s tým, že do ich správy príde každý rok 300 miliónov eur,“ povedal. Ak by si podľa Mihála sporitelia pri odchode na dôchodok vybrali z dôchodkových správcovských spoločností napríklad 50 mil. eur, ešte stále zostane 250 mil. eur pre životné poisťovne na kúpu doživotných dôchodkov. "Neznamená to, že padne trh s doživotnými dôchodkami,“ zdôraznil Mihál. Poslankyňa Národnej rady SR za OĽaNO-NOVA Erika Jurinová podala pozmeňujúci návrh, ktorého schválením by sa zaviedol automatický vstup mladých ľudí do druhého piliera s možnosťou z tohto systému vystúpiť do dvoch rokov od automatického vstupu.Od začiatku februára budúceho roka má dostať približne polovica sporiteľov v druhom dôchodkovom pilieri možnosť vybrať si po odchode na dôchodok celú sumu, alebo aspoň časť úspor v druhom pilieri. Možnosť výberu aspoň časti nasporenej sumy majú dostať tí sporitelia, ktorých súčet súm všetkých poberaných dôchodkov, vrátane doživotného dôchodku z druhého piliera, bude vyšší ako je priemerný mesačný starobný dôchodok z prvého penzijného piliera, na ktorý vznikol nárok od 1. januára 2004. V súčasnosti ide o sumu 425 eur.


Vo Švédsku zatkli osobu podozrivú zo špionáže pre Rusko

Zadržaná osoba vykonávala špionáž najmenej od roku 2017.

KODAŇ. Švédske úrady zatkli osobu podozrivú z toho, že ju najalo Rusko, aby vykonávala "nelegálne spravodajské aktivity proti Švédsku". Šéf protišpionážnej jednotky švédskej spravodajskej služby SAPO Daniel Stenling informoval, že zatknutá osoba pracuje vo švédskom technologickom priemysle a má informácie, o ktoré sa zaujímajú zahraničné spravodajské služby. SAPO podľa Stenlingovho stanoviska na záležitosti pracovala "dlhší čas". Špionáž daná osoba vykonávala najmenej od roku 2017. Ďalšie podrobnosti nie sú známe. Ruská zahraničná rozviedka SVR sa k prípadu nevyjadrila.


Bol asi najnenávidenejšou osobou na svete. Lochte priznal, že premýšľal nad samovraždou

Americký plavec sa na olympiáde v Riu de Janeiro neslávne zviditeľnil vymysleným príbehom o lúpežnom prepadnutí.

KALIFORNIA. Americký plavec Ryan Lochte má za sebou ťažké životné obdobie. Lochte získal na olympijských hrách v Riu de Janeiro 2016 len jednu zlatú medailu. Bol členom zlatej americkej štafety na 4 x 200 metrov voľným spôsobom. Viac než športovými výkonmi sa však v Brazílii zviditeľnil vymysleným príbehom o lúpežnom prepadnutí, ktorý sa napokon obrátil na vandalizmus na čerpacej stanici. "Po Riu som bol pravdepodobne najnenávidenejšou osobou na svete," vyznal sa 32-ročný Lochte s ťažkým srdcom v rozhovore pre americkú stanicu ESPN. "Mal som obdobie, kedy som len plakal a rozmýšľal nad tým, že ak si pôjdem ľahnúť a ráno sa nezobudím, tak to bude fajn." Keď vzápätí prišla logická otázka, či si chcel úspešný plavec spáchať samovraždu, pomaly prikývol. "Chcel som zavesiť svoj život na klinec." Mal som obdobie, kedy som len plakal a rozmýšľal nad tým, že ak si pôjdem ľahnúť a ráno sa nezobudím, tak to bude fajn. Šesťnásobný olympijský víťaz Ryan Lochte dostal od Americkej plaveckej federácie za incident v Riu trest zákazu činnosti na desať mesiacov. Príde tak aj o tohtoročný svetový šampionát v dlhom bazéne v maďarskej metropole Budapešť. Napriek tomu a pokročilému plaveckému veku chce aj naďalej pokračovať v kariére. Verí, že sa bude môcť predstaviť na olympiáde v Tokiu 2020, hoci v tom čase bude mať už 36 rokov. "Všetko sa deje z nejakého dôvodu. V roku 2013 som chcel s profesionálnym plávaním skončiť. Bol so vyčerpaný a odrovnaný," spomína. "Teraz som s očakávaním príchodu syna našiel novú motiváciu. Znovu sa vo mne rozhorel oheň a je väčší než kedykoľvek predtým. Veľmi sa teším, pretože viem, čo sa stane v Tokiu. Všetci si musia dávať pozor," dodal Lochte. Do súťažného kolotoča sa bude môcť vrátiť na jeseň, keď mu vyprší trest.


Napätie medzi Čínou a USA rastie, Peking varuje firmy aj turistov

PEKING, WASHINGTON. Napätie v obchodnom spore medzi USA a Čínou sa zo dňa na deň stupňuje. Čína najnovšie varovala svoje firmy pôsobiace na americkom trhu pred prípadnou šikanou zo strany amerických úradov. Varovanie tak ešte rozšírila, keď deň predtým upozornila na možné problémy študentov a akademikov. Obchodný spor sa prudko zhoršil začiatkom mája, keď americký prezident Donald Trump vyhlásil, že "Čína ustupuje od pôvodných sľubov" a následne uvalil na čínske produkty v ročnej hodnote 200 miliárd USD (178,81 miliardy eur) zvýšené clá. Z pôvodných 10 % sa clo na čínsky dovoz v spomínanej hodnote zvýšilo na 25 %. Peking reagoval zvýšením ciel na americký dovoz v hodnote 60 miliárd USD s platnosťou od 1. júna. Medzitým sa zvýšil tlak USA na jednu z kľúčových čínskych spoločností, telekomunikačný gigant Huawei. Ten je podľa Washingtonu pre USA aj iné štáty bezpečnostným rizikom, čo Huawei odmieta. Po niekoľkých ostrých slovných výmenách medzi Washingtonom a Pekingom čínska vláda najskôr v pondelok (3. 6.) varovala študentov a akademikov pred rizikom štúdia či pôsobenia v USA. V utorok rozšírila varovanie aj na firmy a turistov. "V posledných dňoch sme zaznamenali v USA viacero incidentov ozbrojeného násilia a krádeží," uviedlo čínske ministerstvo kultúry a cestovného ruchu a čínskych turistov vyzvalo, aby "dôsledne zvážili riziká cesty do USA". K tomu sa pridalo ministerstvo zahraničných vecí, ktoré čínske firmy a občanov upozornilo pred "možnou šikanou zo strany americkej polície a bezpečnostných zložiek". Zatiaľ posledné kolo obchodných rokovaní sa uskutočnilo začiatkom mája, zhruba v období, v ktorom Trump rozhodol o zvýšení dovozných ciel na čínske produkty. Odvtedy k ďalším rokovaniam nedošlo a je otázne, či na schôdzke G20 koncom júna v Japonsku sa uskutočnia rokovania medzi Trumpom a čínskym prezidentom Si Ťin-pchingom.


V Moskve sa konala tradičná vojenská prehliadka

Na prehliadke sa predstavilo 13-tisíc príslušníkov ozbrojených síl, 159 zbraňových systémov a 75 lietadiel.

MOSKVA. Na Červenom námestí v Moskve sa v stredu konala tradičná vojenská prehliadka pri príležitosti 73. výročia víťazstva sovietskych vojsk nad nacizmom vo Veľkej vlasteneckej vojne (1941-1945). Na prehliadke sa predstavilo 13.000 príslušníkov ozbrojených síl, 159 zbraňových systémov a 75 lietadiel, informovala agentúra TASS, ktorá sa odvoláva na vyjadrenie ruského ministra obrany Sergeja Šojgua. Mechanizovaná kolóna pozostávala z najmodernejších zbraňových systémov, bojových vozidiel tankovej podpory, viacúčelových robotických komplexov a protivzdušných systémov. Po prvý raz sa na prehliadke predstavili stíhacie lietadlá typu Su-57. Premiérovo boli do prehliadky zaradené i bezposádkové drony. Po prvý raz sa na tejto slávnostnej prehliadke zúčastnili oddiely vojenskej polície ruského ministerstva obrany, Vasilevského vojenskej akadémie v Smolensku, Nachimovovej námornej akadémie v Sevastopole, Saratovského vojenského inštitútu a Šolochovovej prezidentskej školy pre kadetov v Moskve. Podujatie sa tradične začalo s defilé zástav vrátane ruskej zástavy a historickej sovietskej zástavy, ktorá bola v máji 1945 vztýčená nad budovou Ríšskeho snemu v Berlíne. S prejavom vystúpil ruský prezident Vladimir Putin, ktorý sa následne stretol s vojnovými veteránmi. Medzi pozvanými hosťami boli izraelský premiér Benjamin Netanjahu či srbský prezident Aleksandar Vučič.


Estónsky parlament súhlasil, aby Ratas zostal premiérom

Ratas má týždeň na to, aby prezidentke predstavil zostavenie kabinetu.

TALINN. Estónsky parlament schválil v stredu nomináciu Jüriho Ratasa, lídra stredoľavicovej Estónskej strany stredu (EK), na nového premiéra, čím získal mandát na zostavenie budúcej koaličnej vlády s konzervatívcami a krajnou pravicou. Informovala o tom agentúra AFP. Za Ratasovu nomináciu hlasovalo 55 poslancov 101-členného parlamentu; 44 poslancov bolo proti. Ratas má teraz týždeň na to, aby prezidentke predstavil svoje zostavenie kabinetu. Predseda Európskej rady Donald Tusk ihneď Ratasovi zaslal list, aby mu zablahoželal k jeho "druhému obdobiu vo funkcii premiéra". Tusk v liste vyjadril potešenie z toho, že jeho "koalícia má v úmysle nasledovať tú istú trajektóriu európskej, zahraničnej a bezpečnostnej politiky, ktorú Estónsko robí už niekoľko rokov". Prezidentka Kersti Kaljulaidová poverila Ratasa zostavením vlády po tom, ako estónsky parlament neschválil za novú premiérku víťazku marcových parlamentných volieb - predsedníčku liberálnej Estónskej reformnej strany (ER) Kaju Kallasovú. Hoci ER vyšla z marcových parlamentných volieb ako najsilnejšia strana, jej cestu k vytvoreniu vlády zablokoval práve Ratas, ktorý namiesto toho vyrokoval vytvorenie trojkoalície s konzervatívnou stranou Isamaa (Vlasť) a pravicovo-populistickou a euroskeptickou Estónskou konzervatívnou ľudovou stranou (EKRE).


Z podnikateľa Křetínskeho sa stane energetický barón (rozhovor)

Majiteľ EPH Daniel Křetínský bude ovládať 94 percent akcií českej energetickej firmy Energetický a průmyslový holding.

Český Energetický a průmyslový holding na Slovensku spoluovláda viaceré energetické podniky. Patria medzi ne spoločnosť Eustream, SPP-distribúcia či Stredoslovenská energetika. Podiel získal i v Slovenských elektrárňach.  V pondelok firma oznámila, že Daniel Křetínský sa stane 94-percentným akcionárom.  „EPH bude pokračovať v zoštíhľovaní spoločnosti, hoci už dnes je riadená veľmi efektívne. Je zisková a generuje dostatok hotovosti. Môžeme preto očakávať ďalšie nákupy,“ hovorí v rozhovore analytik spoločnosti Finlord BORIS TOMČIAK. Český Energetický a průmyslový holding (EPH) oznámil v pondelok zmeny. Z podniku odchádzajú investori J&T, ako aj Patrik Tkáč. Je to prekvapenie?  „Do istej miery. Odchod investorov z J&T sa očakával. Veľkým prekvapením je však odchod Patrika Tkáča. EPH je totiž kvalitný a silný podnik, ktorý generuje dostatok peňazí a stabilné zisky pre svojich akcionárov.“ Prečo je Tkáčov odchod veľkým prekvapením?  „Tkáč a iní veľkí finanční investori potrebujú vo svojom portfóliu vlastniť veľké podniky. Keď ich majú, majú veľkú silu nielen na trhu, ale aj pri rokovaniach s obchodnými partnermi. Keď sa pozrieme na hodnotu Tkáčovho podielu, tak sa očakáva, že dostane 1,7 až 2,7 miliardy eur podľa výkonnosti EPH v najbližších mesiacoch. Pre Tkáča teraz bude rozhodujúce, aby našiel potenciálne vysoko výnosné projekty. Takých projektov nie je veľa a „bije“ sa o ne hneď niekoľko firiem. Aby sme si vedeli spraviť predstavu: dve miliardy eur sa dajú podporiť externým financovaním vo výške ďalších troch miliárd eur, takže Tkáč musí nájsť jeden veľký projekt alebo niekoľko stredne veľkých projektov, do ktorých investuje do konca roku 2018 približne päť miliárd eur.“ Dá sa z tohto postupu odhadnúť, čo sa v pondelok stalo? „Môžeme len dedukovať. Ešte na začiatku roka sa očakávalo, že Tkáč ostane v EPH. Dôvodov odchodu, ktoré môžu byť pre obe strany výhodné, môže byť niekoľko. Mohlo sa stať, že Tkáč objavil zaujímavú investíciu, do ktorej by sa chcel pustiť. Ak by mal peniaze viazané na EPH, limitovalo by ho to. Ďalšou možnosťou, ktorá je však málo pravdepodobná, je, že Tkáč sa zľakol ďalšieho zadlžovania EPH a jeho extrémnemu rastu. Radšej vytiahol peniaze ešte pred tým, ako EPH dosiahol stav veľkého a neobratného gigantu. Medzi možnosti by som zaradil aj to, že Křetínský (Daniel Křetínský, predseda predstavenstva EPH, pozn. red.) sa chcel Tkáča zbaviť. Ide o veľmi málo pravdepodobnú možnosť, keďže Tkáč vytiahol Křetínskeho do sveta veľkých financií. Bolo by preto veľmi nekorektné, ak by sa ho snažil zo svojho podniku vytlačiť.“ Dajú sa tieto kroky nadnesene hodnotiť aj tak, že Tkáča prestala energetika baviť? „Toto je málo pravdepodobný scenár. Tkáč nemá extra obľúbené sektory. Hľadá najlepšie investície pre svoje peniaze. Tkáč aj ostatní veľkí finanční investori hľadajú výnosné investície a väčšinou im je úplne jedno, z akého sektora sú. Podstatou je, aby mali vysoký výnosový potenciál. V minulosti to boli financie, energetika. V budúcnosti to môžu byť iné sektory. “      Daniel Křetínský bude mať v EPH 94 percent akcií, zvyšní manažéri budú mať šesť. Čo táto zmena bude znamenať pre ďalší osud EPH? „EPH bude pokračovať v optimalizovaní fungovania celej spoločnosti, hoci dnes je už riadená veľmi efektívne. Je zisková a generuje dostatok hotovosti. Môžeme preto očakávať ďalšie nákupy firiem z oblasti energetiky. Existujú firmy, ktoré by sa hodili do porfólia EPH a holding má o ne záujem. Dlh spoločnosti je vyšší, ale stále je primeraný pre takto rýchlo rastúcu spoločnosť. EPH už však nebude mať peniaze na to, aby kupovala veľké energetické firmy. Bude skôr hľadať menšie či stredne veľké podniky, ktoré sa jej budú hodiť do štruktúry podniku. Bude v nich hľadať synergické efekty, čo je najväčšia pridaná hodnota holdingu a jeho manažmentu.“ Bude teda pokračovať v nákupoch?  „Áno, to je najpravdepodobnejší scenár. Ako som spomenul, bude kupovať menšie a stredné veľké firmy, pričom v nich bude hľadať synergické efekty. Určite je možné, že sa EPH a EP Infrastructure zamerajú na bane alebo teplárne. Ide o firmy, na ktorých sa dá hodnota holdingu výrazne zvyšovať. Aj preto manažéri budú mať šesť percent akcií, keďže Křetínský všetko sám nedokáže riadiť. Cieľom manažérov bude vyhľadávať nové podniky na nákup a integrovať ich tak, aby sa zvýšila hodnota holdingu.“ Dajú sa povedať aj konkrétne podniky, o ktoré bude mať EPH záujem?  „Zaujímavý je stále sektor teplární. V strednej Európe je teplárenský sektor ešte rozdrobený. Podľa dohodnutej štruktúry sa teplárne integrujú do EP Infrastructure. Tým, že bude nakupovať tieto firmy, môže manažment vytvárať synergické efekty. Ďalšou možnosťou sú distribučné podniky. Tých dnes už nie je veľa, preto sa EPH a EPI musia pozrieť aj mimo Česka a Slovenska, pravdepodobne do Poľska či Nemecka. V Nemeckú má EPH silné zázemie v oblasti ťažby uhlia a dá sa preto očakávať, že bude pokračovať v nákupe uhoľných baní a určite by pre holding boli zaujímavé i spoločnosti, ktoré vyrábajú elektrickú energiu z biomasy.“ Křetínský je určite spokojný, keďže bude vlastniť najväčšieho energetického hráča v strednej Európe a bude z neho energetický magnát. Křetínský bude mať vo firme 94 percent akcií, manažéri šesť. Pôjde o optimálne rozdelenie? „Nedá sa to zhodnotiť. Ide o rozdelenie, ktoré pravdepodobne vyhovuje všetkým. Tým, že má EPH hodnotu niekoľko miliárd eur, sa z manažérov stali multimilionári. Křetínský je určite spokojný, keďže bude vlastniť najväčšieho energetického hráča v strednej Európe a bude z neho energetický magnát. Keďže má 94 percent akcií, je možné, že v budúcnosti bude predávať svoje podiely fondom, a tak znižovať svoj podiel. Je preňho zbytočné vlastniť toľko akcií.“ Preňho sa nič nemení. EPH, hoci vlastnil len tretinu, fakticky ovládal. Stane sa  teraz z neho najsilnejší muž cesko-slovenskej energeticky? „Áno, určite to bude najsilnejší človek energetiky. Ešte je tu ČEZ, ale v jej prípade ide skôr o pološtátnu firmu. Nie je tam jeden konkrétny energetický barón. Tým energetickým barónom sa stáva práve Daniel Křetínský.“ Hospodárske noviny v utorok špekulovali, že ide o prípravu na predaj čínskym firmám. Súhlasíte s tým? „Čínske firmy a investori hľadajú kvalitné projekty po celom svete, či už v USA, alebo v Európe. EPH, tým ako zocelila energetické firmy, vytvorila silný holding, ktorý by mal fungovať aj vtedy, keď príde kríza. Pre externých investorov je veľmi dôležité, aby firma mala silnú pozíciu aj pri ekonomickom spomalení. EPH sa do tejto pozície už dostáva a v najbližších rokoch si túto pozíciu upevní. Čínskym investorom sa takáto firma páči a sú ochotní za ňu veľa zaplatiť.“ Dá sa vo všeobecnosti očakávať, že Křetínský sa bude zbavovať svojich akcií? „Áno, je to veľmi pravdepodobný scenár. Tento scenár však nastane až vtedy, keď Křetínský usúdi, že z EPH sa stala veľká firma a má malý potenciál ďalšieho rastu. EPH má stále potenciál na to, aby sa integrovala v Česko-Slovensku a zamerala sa na nemecký trh. Potom už rast bude obmedzený a v tom momente bude vhodný čas odpredávať svoje akcie portfóliovým investorom. Priemerné potenciálne výnosy nie sú preňho zaujímavé. Keď sa pozrieme napríklad na austrálsky fond, jeho dlhodobé výnosy sú od päť do desať percent, a to sa Křetínskému nebude páčiť. EPH má zatiaľ možnosť dosahovať dvojciferné výnosy vďaka tomu, že bude nakupovať menšie energetické firmy. Tieto nákupy sa však raz zastavia. Až sa EPH dostane do tohto štádia, bude preň lepšie začať s odpredajom akcií, aby si rozviazal peniaze a mohol investovať do iných, výnosnejších projektov. Křetínský by mohol ešte všetkých prekvapiť, ak by svoj 94-percentný podiel použil ako podklad pri megafúzii s niektorým európskym energetickým gigantom. Stále je relatívne mladý a ambiciózny.“ Kedy by sa tak mohlo stať? „Stať by sa to mohlo v priebehu dvoch až troch rokov. EPH má stále potenciál na to, aby sa integroval v Česku a na Slovensku a zameral  sa na nemecký trh. Potom už rast bude obmedzený a v tom momente bude vhodný čas odpredávať svoje akcie portfóliovým investorom.“ V EP Infrastructure, čo je dcérska spoločnosť EPH, je napríklad i slovenský plynovod Eustream. Aké dosahy to  naň bude mať? „Na Eustream to bude mať veľmi malý dosah, keďže ide o porfóliového investora. Ten nezasahuje do manažmentu firiem. Macquarie bude len sledovať strategické ciele a dosahovanie naplánovaných výsledkov. Len v prípade výrazného zaostávania za výnosovými očakávaniami začne viac zasahovať do procesov vnútri firmy. Aj slovenský Eustream bude fungovať tak, ako to nastaví manažment Eustremu, nie manažment Macquarie Infrastructure.“  Tento text ste mohli čítať vďaka tomu, že platíte za obsah. Vážime si to.


Správy o Slovensku, ktoré zaujali cudzincov.

1. Nemali peniaze, žili v kancelárií a dvaja učili jedného študenta. Ako dvaja Španieli založili jazykovú školu v Bratislave: Why Bratislava, friends were asking us 2. Retro, radler aj remeselné. Ako sa slovenská pivná scéna zmenila za posledných štrnásť rokov? Slovaks also want new beer varieties and tastes  3. V roku 2017 Slovensko hostilo 15 medzinárodných kongresov, vo Viedni sa ich za rovnaký čas konalo takmer 200. Čo môže svetové kongresy pritiahnuť do Bratislavy? New premises may draw more congresses to Slovakia 4. Jeho starý otec pochádzal z Trnavy, on sa chce stať americkým prezidentom: Admiral of Slovak origin wants to become next US President 5. Burger a pivo, koncert Stinga, vegánsky piknik či polmaratón. V hlavnom meste sa toho cez víkend deje veľa: Top 10 events in Bratislava 6. Deväť mesiacov pred voľbami koalícií podpora klesá, zatiaľ čo extrémisti silnejú: “Dam against extremism” is not working 7. Plánujete dlhšiu trasu na bicykli alebo náročný výstup do kopca? Populárne e-biky vám to môžu uľahčiť: Where to rent or charge an ebike in Bratislava  8. Slovensko sa pridalo k 40 krajinám sveta, kde môžete platiť s Apple Pay: Apple Pay is finally rolling out to users in Slovakia 9. Od septembra sa už z Košíc do Istanbulu lietať nebude: Flights between Istanbul and Košice will be suspended as of September 10. Kým Briti žujú sendviče, Slováci si doprajú dva chody: In praise of the jedáleň Až 70 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 18 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Lajčák odmieta niektoré nepodložené tvrdenia v správe europoslancov

Europoslanci zaznamenali obavy z činnosti súdov a prokuratúry na Slovensku.

BRATISLAVA. Ministerstvo zahraničných vecí a európskych záležitostí vníma záujem poslancov Európskeho parlamentu o situáciu na Slovensku a o vyšetrovanie vraždy Jána Kuciaka a Martiny Kušnírovej. Dokazuje to nielen nedávna delegácia europoslancov na Slovensku, ale aj dnešná živá výmena názorov v pléne počas zasadnutia v Štrasburgu. "Túto diskusiu vnímame ako pokračovanie intenzívnej a otvorenej komunikácie, ktorú mali poslanci počas návštevy Slovenska s predstaviteľmi štátu, mimovládneho sektora i novinárskou obcou. Správu, ktorú vypracovali poslanci EP po návšteve Slovenska, ako aj dnešnú diskusiu na pôde EP, považujeme za vyjadrenie politických názorov predstaviteľov jednotlivých európskych politických strán," informoval hovorca ministerstva Peter Susko. Zároveň však rezort diplomacie odmieta niektoré nepodložené tvrdenia uvedené v správe, ktoré sa odvolávajú na rozhovory členov poslaneckej delegácie Európskeho parlamentu s partnermi počas návštevy Slovenska. "Poslancov Európskeho parlamentu, ako aj každého, kto sa dnes o Slovensko zaujíma, ubezpečujeme, že príslušné orgány robia všetky kroky potrebné na zodpovedné vyšetrenie vrážd, potrestanie vinníkov a nájdenie riešenia, ktoré stabilizuje súčasnú vnútropolitickú situáciu na Slovensku," uviedlo ministerstvo. Na Slovensku prevláda vysoká nedôvera v štátne inštitúcie, vymožiteľnosť práva je pritom najväčším problémom. Vo svojej správe to konštatovala delegácia poslancov EP, ktorá prišla minulý týždeň na Slovensko zmapovať situáciu po vražde novinára Jána Kuciaka a jeho partnerky. Počas dvoch dní sa stretli s predstaviteľmi neziskového sektora, novinármi, členmi vlády ako aj s najvyššími predstaviteľmi krajiny. „Je tu veľký nesúlad medzi legislatívnym nastavením a realitou v praxi,“ konštatuje správa s tým, že presadzovanie a vymáhanie zákonov je nutné zlepšiť. Počas rozhovorov europoslanci zaznamenali aj obavy vo vzťahu k činnosti súdov a prokuratúry a ich nezávislosti. Zazneli aj obavy, že nominácie na vysoké posty na prokuratúre či polícii sú značne spolitizované. Správa konštatuje aj ďalšie nedostatky ako skutočnosť, že na Slovensku neexistuje skutočne nezávislá inšpekcia na kontrolu polície či prokuratúry. Z rozhovorov vyplynula potreba zvýšiť transparentnosť výberu a nominácií ako aj kontroly v oblasti súdnictva a orgánov činných v trestnom konaní. Znepokojenie vzbudzuje aj nedostatočný boj proti korupcii, doteraz boli vyšetrené len malé korupčné prípady. Mnohí na Slovensku podľa správy v tejto súvislosti poukazujú na imunitu politikov, z ktorých doteraz ani jeden nebol vyšetrovaný alebo potrestaný za korupciu. V médiách je však najviac citovaný výrok premiéra Roberta Fica, ktorý podľa správy povedal, že pôsobenie talianskej mafie na východe Slovenska je "absurdné, pretože tam nič nie je".


Najvyšší duchovný vodca Iránu vyhlásil, že prekazili plány Američanov

Irán podporuje vlády v Sýrii a Iraku, do boja s povstalcami a džihádistami im posiela poradcov.

TEHERÁN. Irán neutralizoval plány Spojených štátov na Blízkom východe, vyhlásil v stredu iránsky najvyšší duchovný vodca Alí Chameneí. Ajatolláh to povedal na zhromaždení v posvätnom meste Mašhad pri príležitosti prvého dňa nového perzského roka Nourúz, informuje agentúra IRNA. "Tí, ktorí zasahujú do všetkých záležitostí sveta, protestujú a pýtajú sa: 'Prečo Irán zasahuje do záležitostí Iraku a Sýrie," spýtal sa Chameneí. "Iránska islamská republika bola úspešná pri neutralizácii amerických plánov v tomto regióne. USA tu nikdy nenaplnia svoje ciele, ale my svoje určite áno," vyhlásil. Ajatolláh v príhovore vysielanom televíziou ďalej obvinil Washington z plánov na "vytvorenie krutých a povstaleckých skupín ako Dáiš (Islamský štát - IS) so zámerom odviesť pozornosť ľudí žijúcich v tomto regióne od sionistického režimu (Izraela) a zamestnať ich vnútornými konfliktami". Irán podporuje vlády v Sýrii a Iraku tým, že tam na boj s džihádistami a povstalcami vysiela "vojenských poradcov" a svojich vlastných "dobrovoľníkov" spolu s Afgancami a Pakistancami. Jeho prítomnosť v tomto regióne odsúdili Spojené štáty, ako aj Británia, Francúzsko, Saudská Arábia či Izrael. Chameneí podľa agentúry IRNA vyhlásil, že iránska prítomnosť v týchto krajinách je "na žiadosť tamojších vlád a ľudu". Jeho vyjadrenia zazneli po tom, ako prezident USA Donald Trump rozhneval Teherán ohľadom odkazu iránskemu ľudu pri príležitosti osláv Nourúzu. V danom odkaze Trump píše: "Iránsky ľud má pred sebou ďalšiu výzvu - vládcov, ktorí slúžia sebe samým namiesto služby svojmu ľudu."


Seniori ustúpia jasličkárom

Staré Mesto presťahuje denné centrum pre seniorov zo Záhrebskej napriek petícii. Dôvodom je kontroverzný jasličkový zákon.

STARÉ MESTO. Ani petícia s takmer tisíckou podpisov nepomohla dennému centru pre seniorov, aby mohlo zostať vo svojich priestoroch na okraji Starého Mesta. V bytovom dome na Záhrebskej ulici funguje už 22 rokov. Staromestskí poslanci však na druhý pokus rozhodli, že skončí. Potrebujú totiž do jeho priestorov presťahovať jasle z Hollého ulice. „Sme veľmi sklamaní, že pán starosta neprejavil na stretnutí s nami ani náznak snahy vyjsť našej iniciatíve v ústrety. Neprijal ani jeden z našich návrhov, nepristúpil na nijaký kompromis,“ reagovali na rozhodnutie poslancov autori petície. Stacionár navštevujú dôchodcovia, ktorí síce bývajú so svojimi rodinami, no kým sú ich blízki v práci, potrebujú, aby im niekto cez deň pomáhal. Seniori sa stali členmi komunity v bytovom dome a tak spolu so susedmi začali proti sťahovaniu organizovať protest. Na staromestskú radnicu prišla protestovať aj vyše 90-ročná klientka zariadenia, pani Majka. Názor poslancov i starostu však dôchodcovia nezmenili. Tí totiž museli vyriešiť sťahovanie jaslí z Hollého ulice neďaleko hotela Kyjev. Podľa novely jasličkového zákona musia byť priestory jaslí bezbariérové, no na súčasnej adrese sídlia na medziposchodí. Okrem toho susedný Onkologický ústav sv. Alžbety plánuje prístavbu, ktorá by jasliam vzala svetlo. „Prehodnotili sme všetky priestory mestskej časti a nenašli sme žiadny, kde by bolo možné zabezpečiť bezbariérový prístup pre detské jasle,“ tvrdí starosta Starého Mesta Radoslav Števčík. Kým jasle dostanú vyhovujúci priestor, ako im káže novela, seniori oň prídu. Dočasne by mohli podľa radnice navštevovať domov dôchodcov na Podjavorinskej ulici. Tam je aktuálne voľných šesť miest. Dokopy je však klientov zo Záhrebskej deväť, z toho piati sú Staromešťania. Zvyšným trom, ktorí nie sú zo Starého Mesta, chcú ako náhradu ponúknuť špecializované centrum pre alzheimera v Petržalke a stacionár na Kramároch. Členovia petičného výboru však podotýkajú, že Záhrebská má optimistické a motivujúce prostredie, pričom v domove na Podjavorinskej sa starkí ocitnú v spoločnosti seniorov v oveľa vážnejšom stave, čo môže ovplyvniť ich duševnú pohodu. „Nemajú tam ani záhradu, na ktorej klienti stacionára trávia veľa času a starajú sa o ňu,“ hovorí Dušan Martinčok z občianskeho združenia Susedia na dvore, ktoré založili ľudia zo Záhrebskej. Okrem domova seniorov na Podjavorinskej ulici, ktorý v roku 2010 vynovili za 44-tisíc eur, zabezpečuje Staré Mesto starostlivosť pre seniorov aj vo vile na Maróthyho aj v domoch pri Dunaji na Vajanskom nábreží a Paulínyho ulici. Všetky sú podľa radnice v pôvodnom stave a plno obsadené. Matej Alex, šéf staromestského Seniorcentra, pod ktoré spadá domov na Podjavorinskej aj stacionár na Záhrebskej, uznáva, že riešenie na Podjavorinskej nie je ideálne. „Sú tam riziká, ale je tu perspektíva hľadať niečo lepšie,“ vraví. Staré Mesto chce totiž postaviť novú budovu pre seniorov na Dobšinského ulici pod Hlavnou stanicou. Prvé plány so stavbou siahajú až do roku 2008, no súčasné vedenie radnice tvrdí, že by už budúci rok chcelo začať stavať. Ako dlho by mala výstavba trvať, nikto nevie, keďže samospráva ešte nemá ani vysúťaženého stavebníka. Potrebných 1,5 milióna eur by chcelo Staré Mesto získať zo štátneho fondu rozvoja bývania. Nový stacionár by tak mohol byť pod vlakovou stanicou alebo vo vile na Maróthyho na Palisádoch, odkiaľ by sa do novostavby presťahovalo zariadenie opatrovateľskej služby. Starosta Števčík si myslí, že práve na Palisádach by bol stacionár dostupný pre viac Staromešťanov a ľahšie by naplnili jeho kapacitu. Tá je dnes 15 ľudí, no zazmluvnených majú deväť klientov, z toho päť Staromešťanov. Funkcionalistická vila na Maróthyho však potrebuje rozsiahlu rekonštrukciu. Klienti stacionára majú od 72 do 92 rokov, nových priestorov sa tak nemusia dožiť. Podľa nich stacionár po sťahovaní jednoducho zanikne. To však starosta odmieta. Šéf Seniorcentra pritom pripustil, že súčasní klienti majú o pobyt v stacionári záujem len vtedy, ak ostane na Záhrebskej. „Nikto nechce robiť zle starým ľuďom, ale na Záhrebskej boli 27 rokov jasle a sú tam aj na to vytvorené podmienky. Na Hollého nie sú ani zákonné podmienky, tam tie deti nemajú dvor,“ myslí si nezávislá poslankyňa a aktivistka Soňa Párnická. „Nemajú záhradu, prevážajú ich cez ulicu,“ doplnila poslankyňa a lekárka Halka Ležovičová (KDH). „Jedna zmysluplná sociálna služba vytláča ďalšiu zmysluplnú sociálnu službu,“ konštatovala Martina Uličná (KDH). Podľa nej sú však jasle oveľa viac využívané ako stacionár, preto sťahovanie podporila. Staré Mesto dnes prevádzkuje dvoje jaslí, druhé sa nachádzajú pri budove Ymky. Niektorí poslanci však žiadali iné riešenie pre stacionár. „Ľudia sa tam cítili veľmi dobre a bolo tam o nich veľmi dobre postarané. My im nedávame lepšiu náhradu,“ myslí si Štefan Bučko (nezávislý). Aktivistu Mateja Vagača tiež pobúrilo, že priestor jaslí si Staré Mesto nechá dobrovoľne znehodnotiť pre nadstavbu onkologického ústavu. Otvorený list na podporu stacionára, ktorý podpísalo 43 ľudí, kritizuje, že verejný záujem má ustúpiť záujmu súkromného podnikateľa. Poslankyňa Viera Satinská, ktorá v ústave pôsobí ako psychiatrička, ale podotýka, že nejde o súkromný podnik, ktorý vyrába zisk. „Ústav poskytuje bezplatné onkologické služby pacientom väčšinou zo Starého Mesta i celého Slovenska,“ podotkla. Ústav, ktorý spravuje rehoľa svätej Alžbety, vo svojej budove zvyšuje počet sociálnych zariadení, preto mu klesol počet izieb . Ďalšie tak chce pristavať. Starému Mestu na revanš sľúbil, že na vlastné náklady do septembra zrekonštruuje priestory na Záhrebskej pre jasle, ale zabezpečí aj vybavenie interiéru a ihriska. Jasliam sa tiež po presťahovaní do väčších priestorov zvýši kapacita o päť miest, a teda na 30 miest. „Tešíme sa, bude to úplne iné. Sú to typizované jasle, budeme mať aj veľkú záhradu,“ povedala vedúca jaslí Helena Doršicová. Záujem rodičov podľa nej stúpne práve pre záhradu. Ľudia zo stacionára však tvrdia, že existujú aj alternatívne riešenia. Ústav by podľa nich mohol napríklad zrekonštruovať vilu na Maróthyho ulici pre jasle. O toto riešenie však nikto neprejavil záujem. Uvoľnené priestory na Hollého ulici by zas v rámci kolobehu malo dostať rodinné centrum Prešporkovo. To aktuálne sídli na Grösslingovej ulici, no v priestoroch, ktoré potrebuje tamojšia základná škola. Protestujúcim na sťahovaní seniorov zo Záhrebskej do domova na Podjavorinskej najviac prekážalo, že nejde o priestor v porovnateľnej kvalite. Podľa nich tam chýba záhrada, domáce prostredie a pohoda. Poskytujú tam tiež iný typ sociálnej služby, opatrujú seniorov vo vážnom zdravotnom stave, ktorí potrebujú trvalú starostlivosť. Signatári petície preto navrhli radnici tri alternatívy, poslanci sa nimi však nezaoberali.  Návrhy signatárov: a) Seniori zo Záhrebskej by sa sťahovali až do nového zariadenia na Dobšinského, ktorého výstavba sa pripravuje. Do zariadenia na Podjavorinskej by sa namiesto nich mohlo presťahovať zariadenie opatrovateľskej služby z Maróthyho ulice, keďže typom poskytovanej služby má podľa protestujúcich k zariadeniu na Podjavorinskej bližšie ako stacionár. Do uvoľnených priestorov na Maróthyho by bolo možné premiestniť jasle z Hollého.  b) Signatári tiež navrhli, aby sa v v priestore na Záhrebskej prepojila komunita seniorov s jasličkami. Obe zariadenia by však podľa nich zrejme museli znížiť svoju kapacitu. c) Do priestorov na Záhrebskej by sa presťahovalo rodinné centrum Prešporkovo, ktoré v súčasnosti čaká na priestory jaslí na Holllého. Tie by zostali na pôvodnom mieste ešte dva roky. Až od januára 2019 totiž musia byť podľa novely jasličkového zákona bezbariérové. Potom by sa presťahovali na Záhrebskú v prípade, že by už bolo pre seniorov dokončené nové zariadenie na Dobšinského. Ak by sa však jasle nesťahovali hneď, Ústav svätej Alžbety by im zrejme nezrekonštruoval a nezariadil priestory na Záhrebskej. Financie by tak muselo hľadať Staré Mesto.


Národná banka chce viac regulovať binárne opcie

Banka chce zakázať uvádzanie na trh, distribúciu alebo predaj binárnych opcií neprofesionálnym klientom.

BRATISLAVA. Národná banka Slovenska (NBS) chce regulovať binárne opcie. Pripravila preto konzultačný materiál k návrhu intervenčného opatrenia vo vzťahu k binárnym opciám. Informuje o tom na svojej webovej stránke. "Cieľom návrhu je zakázať uvádzanie na trh, distribúciu alebo predaj binárnych opcií neprofesionálnym klientom na alebo z územia Slovenskej republiky (SR)," objasnila NBS. Zákaz sa má vzťahovať na poskytovateľov binárnych opcií, ako sú definované v návrhu, teda obchodníkov s cennými papiermi a banky. Verejnosť a subjekty, ktorých sa opatrenie má týkať, môžu podávať podnety k návrhu na v lehote do 10 pracovných dní od zverejnenia tohto konzultačného materiálu. "NBS sa doručenými podnetmi bude zaoberať a vyrovná sa s nimi v odôvodnení intervenčného opatrenia," uviedol slovenský regulátor. NBS návrh opatrenia zdôvodnila tým, že viaceré dohľadové inštitúcie v Európskej únii (EÚ) zaznamenali prudký nárast uvádzania, distribúcie alebo predaja binárnych opcií neprofesionálnym klientom. "Vo svojej podstate sú to rizikové a zložité produkty a často sa s nimi obchoduje špekulatívne," zdôvodnila NBS s tým, že často sú pri nich využívané aj agresívne marketingové techniky či nedostatok transparentných informácií. "Tieto skutočnosti neumožňujú klientom pochopiť riziká spojené s týmito produktmi. Orgány dohľadu EÚ sa obávajú, že narastá počet neprofesionálnych klientov, ktorí obchodujú s týmito nástrojmi a prichádzajú o svoje peniaze," upozornila NBS s tým, že to dokazujú aj početné sťažnosti týchto klientov z celej EÚ. Binárne opcie by sa dali definovať ako rýchle stávky na finančné trhy. Klient môže rýchlo zarobiť, ale aj stratiť. Binárne opcie umožňujú investorovi uzavrieť stávku na výskyt stanovenej udalosti súvisiacej s cenou, úrovňou alebo hodnotou jedného alebo viacerých podkladových aktív. Napríklad akcie, meny, komodity alebo indexy. Ak daná udalosť nenastane, investor stratí svoje peniaze, teda opcia sa skončí so stratou. Ak udalosť nastane, opcia sa vyplatí alebo zmluva zostane otvorená s príležitosťou získať vyplatenie, ak nastane iná samostatná udalosť. "V tomto zmysle sa binárne opcie považujú za návrhy typu áno/nie," uvádza sa v materiáli NBS. Slovenský regulátor zároveň však uviedol, že v SR je nízky počet obchodov s binárnymi opciami a nie je závažná obava o ochranu investorov. Podľa informácií od takmer všetkých orgánov dohľadu EÚ, však poskytovatelia s povolením z iných členských štátov Únie poskytujú služby týkajúce sa binárnych opcií z ich územia cezhranične, na základe práva slobodného poskytovania služieb prostredníctvom pobočky alebo bez zriadenia pobočky alebo viazaných investičných agentov (passporting). Niektoré orgány dohľadu EÚ tiež zaznamenali nárast počtu žiadostí o povolenie pre poskytovateľov ponúkajúcich predmetné produkty. NBS sa preto domnieva, že je potrebné prijať opatrenie aj na území SR, pretože v prípade, ak by takéto opatrenie nebolo prijaté a v iných štátoch áno, poskytovatelia z iných členských štátov Únie by začali využívať výhodu regulačnej arbitráže a poskytovať služby z územia SR.


Bombardéry USA preleteli nad Kórejským polostrovom, demonštrovali silu

Lietadlá takto preleteli už druhýkrát od piatej jadrovej skúšky Kimovho režimu.

SOUL. Dva americké strategické bombardéry preleteli v stredu už po druhýkrát nad Kórejským polostrovom od piatej jadrovej skúšky Kórejskej ľudovodemokratickej republiky (KĽDR). Nadzvukové bombardéry typu B-1B Lancer, schopné niesť jadrové zbrane, odštartovali z leteckej základne na tichomorskom ostrove Guam. Jedno z nich podľa svedka pristálo na základni vzdialenej približne 40 kilometrov južne od Soulu, informovala agentúra Reuters. Americké sily v Kórei (USFK) uviedli, že zámerom preletu bombardérov bola demonštrácia ich sily ako spojenca Soulu, ale aj ukážka ich záväzku zachovať bezpečnosť na polostrove a v regióne. Podobné demonštratívne akcie podnikajú USA po každej jadrovej skúške alebo testoch balistických rakiet Pchjongjangu. Strategické bombardéry preleteli nad Južnou Kóreou už 13. septembra, pričom ich sprevádzali bojové lietadlá americkej a juhokórejskej armády. Severná Kórea uskutočnila svoju piatu jadrovú skúšku 9. septembra, čím si vyslúžila celosvetovú kritiku a avizované ďalšie sprísnenie existujúcich sankcií. Tento týždeň zároveň KĽDR informovala o vykonaní úspešnej skúšky nového raketového motora určeného na vynášanie družíc do vesmíru. Južná Kórea nemá jadrové zbrane a spolieha sa na americký "jadrový dáždnik" ako na odstrašujúci prostriedok voči Severnej Kórei. Washington má na jej území rozmiestnených aj viac ako 28-tisíc vojakov. KĽDR považuje prítomnosť USA na Kórejskom polostrove za dôkaz nepriateľstva a tvrdí, že práve preto potrebuje mať jadrový program.


Akciový trh v Spojených štátoch rástol, čaká sa na zasadnutie Fedu

Zmeny úrokových sadzieb sa na nepredpokladajú.

BRATISLAVA. Akciový trh v USA v pondelok posilnil. Aktivita však bola deň pred začiatkom zasadnutia americkej centrálnej banky (Fed). Zmeny úrokových sadzieb sa na nepredpokladajú, investori ale považujú za vysoko pravdepodobné, že Federálny rezervný systém ich zníži na ďalšom stretnutí v júli.Index S&P 500 posilnil o 0,1 % na 2 889,67 bodu, Dow Jones tiež o 0,1 % na 26 112,53 bodu a Nasdaq o 0,6 % na 7 845,02 bodu.Šéf centrálnej banky Jerome Powell začiatkom tohto mesiaca prispel k výraznému vzostupu burzových indexov, keď pripustil, že Fed môže v záujme stabilizácie ekonomiky úrokové sadzby posunúť smerom nadol.Investori čakajú na signály pokroku v obchodnom spore medzi USA a Čínou. Jeho ďalšia eskalácia by mohla poškodiť globálny hospodársky rast a zastaviť najdlhšie obdobia súvislej ekonomickej expanzie v histórii USA. Americký prezident Donald Trump minulý týždeň vyhlásil, že má záujem o stretnutie s čínskym prezidentom Si Ťin-pchingom v rámci summitu organizácie G20, ktorý sa uskutoční tento mesiac v japonskej Osake. Dodal však, že ak rokovania s Pekingom neprinesú dohodu, môže sa 25-percentné clo, ktoré už Washington uvalil na čínske dovozy v hodnote 250 mld. USD ročne, rozšíriť na ďalšie čínske produkty za 300 mld. USD.


Princ William navštívi v apríli Christchurch

WELLINGTON. Britský princ William navštívi koncom apríla novozélandské mesto Christchurch, aby si vzdal česť pamiatke obetí, ktoré prišli o život pri nedávnom teroristickom útoku v tamojších mešitách. Oznámila to v stredu novozélandská premiérka Jacinda Ardernová, ktorú citovala agentúra DPA. "Princ William má silný vzťah s obyvateľmi (novozélandského regiónu) Canterbury od svojich (tamojších) návštev po zemetrasení v Christchurchi," uviedla premiérka vo vyhlásení. "Som naozaj rada, že môže prísť na krátku návštevu, aby podporil tých, ktorých útok poznačil a tiež vzdal hold mimoriadnemu súcitu a solidarite, aký Novozélanďania prejavili v ostatných týždňoch," dodala Ardernová. O Williamovej návšteve informoval v stredu aj Kensingtonský palác. Uviedol, že William na Nový Zéland pocestuje koncom apríla na žiadosť samotnej Ardernovej. V Christchurchi by sa mal stretnúť s preživšími i pozostalými po obetiach masakry. Bližšie podrobnosti o jeho ceste plánuje palác zverejniť až neskôr. Z teroristického útoku v mešitách v Christchurchi, ktorý si 15. marca okrem 50 obetí na životoch vyžiadal aj 50 zranených, bol obvinený 28-ročný austrálsky pravicový extrémista. Obete útoku si Nový Zéland pripomenie v piatok spomienkovým podujatím v parku Hagley v Christchurchi, na ktorom má okrem iných vystúpiť aj britský spevák Yusuf Islam, predtým známy ako Cat Stevens.


V opozícii už podľa Matoviča hovoria o prezidentskom kandidátovi

BRATISLAVA. V opozícii už prebiehajú nejaké rokovania o možnom prezidentskom kandidátovi. Pre TASR to uviedol líder OĽaNO Igor Matovič. Hnutie má podľa neho troch ľudí, ktorí prejavili záujem o podporu v prípadnej kandidatúre. Má ísť o verejne známe osoby. O menách hovoriť nechce, usiluje sa o spoločný postup opozície. Ako sa hnutie zachová v prípade, že by prezident Andrej Kiska opäť kandidoval, Matovič nepovedal. Podľa neho to vyzerá skôr tak, že Kiska už do prezidentského súboja nepôjde. "Všetky informácie nasvedčujú tomu, že Andrej Kiska nebude kandidovať, tak sa chystáme na túto alternatívu. V prípade, že by kandidoval, budeme sa musieť k tomu postaviť zrejme inak," povedal Matovič. O menách ľudí, ktorí by chceli kandidovať, nechce hovoriť preto, že by to podľa neho nebolo fér. "Mojím cieľom je spoločný postup opozície, tak sa o tom chcem rozprávať najskôr s SaS, Zmenou zdola, NOVA, KDH ako s partnermi, s ktorými sa nám podarilo dosť výrazne uspieť v župných voľbách," povedal Matovič. Dodáva, že čím sú kandidáti známejší, tým neskôr s nimi môžu strany prísť. "Z tých troch našich mien sú verejne známi všetci a možno by im stačilo oznámiť kandidatúru v lete, ale bolo by lepšie možno skôr. Sú to ľudia, o ktorých by ľudia povedali, že sú to dobrí kandidáti," priblížil. Ešte pred prezidentskými voľbami, ktoré sa uskutočnia v roku 2019, budú komunálne voľby, na jeseň tohto roku. OĽaNO by malo postaviť kandidáta na bratislavského primátora. "Súčasťou dohody v krajských voľbách bolo, že SaS nominuje kandidáta na župana v Bratislavskom kraji a OĽaNO primátora," pripomína Matovič. Nepovedal, koho navrhnú. "Máme troch vážnych záujemcov, ktorí by chceli našu podporu. Možno ich bude ešte viac. Rozhodnúť nechceme autonómne, SaS bude mať právo povedať, či súhlasí, alebo nie. Ale keď sme my nerobili problémy pri Jurajovi Drobovi, nemyslím, že budú robiť oni pri našom kandidátovi," doplnil Matovič.


Slováci a Česi môžu ďalších päť rokov vyrábať tuzemák so škodlivou prísadou

Slovensko aj Česko dostali päťročnú výnimku na používanie rumového éteru v tuzemáku.

BRUSEL, LUXEMBURG. Slováci aj Česi dostali od Európskej komisie výnimku, vďaka ktorej budú môcť ďalších päť rokov pri výrobe alkoholického nápoja "tuzemák" používať tradičný rumový éter. Informuje o tom ČTK. Bez udelenia výnimky by možnosť používať rumovú arómu skončila 22. apríla, kedy sa končí súčasné prechodné obdobie zavedené v roku 2012. Európsky úrad pre bezpečnosť potravín (EFSA) vlani upozornil, že niektoré látky v rumovom éteri, ktorý dodáva charakteristickú chuť a vôňu „tuzemáku“, môžu byť rakovinotvorné, a tým pádom predstavujú pre konzumenta zdravotné riziko. Aróma sa pritom používa aj pri výrobe niektorých nealkoholických nápojov, pekárskych výrobkov alebo cukroviniek. O výnimku, ktorá sa týka len používania tradičnej arómy pri výrobe „tuzemáku“ a nevzťahuje sa teda na cukrovinky a ďalšie výrobky, požiadali Slovensko a Česko vlani v decembri. Teraz ju - s päťročným obmedzením - potvrdil Stály výbor Európskej komisie pre rastliny, zvieratá, potraviny a krmivá, pričom právna finalizácia ešte určitú dobu potrvá.


Ministerstvo zdravotníctva vychádza v ústrety podnikateľom, administratívna záťaž sa zníži

BRATISLAVA. Podnikateľom a právnickým osobám by sa od budúceho roka mala znížiť administratívna záťaž. Ministerstvo zdravotníctva (MZ) a Úrad verejného zdravotníctva (ÚVZ) pripravili opatrenia, ktorými chcú vyjsť v ústrety podnikateľskej obci na Slovensku. Okrem úpravy byrokracie by malo dôjsť aj k úspore finančných nákladov. Zmena by sa mala dotknúť 11.580 prevádzok. Doposiaľ museli všetky prevádzky prejsť posudkovou činnosťou zo strany príslušného regionálneho úradu verejného zdravotníctva. Ministerstvo sa rozhodlo vypustiť posudkovú činnosť pri vybraných typoch prevádzok jej nahradením oznamovacou povinnosťou. "Ide napríklad o administratívne priestory, telovýchovno-športové zariadenia, prevádzky verejného stravovania a ambulantného predaja, zariadenia starostlivosti o ľudské telo, zotavovacie podujatia či ubytovacie zariadenia s výnimkou ubytovacích zariadení sociálnych služieb a ubytovacích zariadení sociálnoprávnej ochrany detí a sociálnej kurately," uviedla ministerka zdravotníctva Andrea Kalavská (nominantka Smeru-SD). Hlavný hygienik SR Ján Mikas garantuje, že takouto zmenou nedôjde k zníženiu ochrany verejného zdravia, nakoľko prevádzky budú naďalej kontrolované príslušným orgánom verejného zdravotníctva v rámci výkonu štátneho zdravotného dozoru. "Rád by som zdôraznil, že štátny zdravotný dozor bude možné zefektívniť a zintenzívniť vzhľadom na uvoľnenie doposiaľ využívaných kapacít práve pri posudkovej činnosti," poznamenal. Rovnako sa ruší napríklad povinnosť predkladať orgánu verejného zdravotníctva doklad o oprávnení na podnikanie a doklad príslušného stavebného úradu o užívaní stavby na posudzovaný účel. Mení sa aj povinnosť zamestnávateľov oznámiť vybrané údaje týkajúce sa zamestnancov v kategórii 2 z každého roka na raz za päť rokov. Novela zákona by mala byť platná od 1. januára 2020.


Chárov učeň pokračuje v Bostone, podpísal trojročnú zmluvu

BOSTON. Klub zámorskej NHL Boston Bruins predĺžil zmluvu s 21-ročným americkým obrancom Charliem McAvoyom. Nový trojročný kontrakt vynesie mladému zadákovi celkovo 14,7 milióna dolárov. Klub o tom informoval na oficiálnej stránke. McAvoyovi po sezóne 2018/2019 vypršala trojročná nováčikovská zmluva s Bruins, ktorí ho v roku 2016 draftovali zo 14. miesta. V uplynulej sezóne odohral celkovo 77 zápasov, v ktorých dosiahol bilanciu 9 gólov, 27 asistencií a 18 plusových bodov.


Jágr sa vyrovnal legende a je už druhý v histórii NHL, Hossa sa zranil

V noci zasiahlo do bojov v NHL osem slovenských hokejistov. Bodovali traja, Richard Pánik strelil gól.

BRATISLAVA. Hoci vo februári budúceho roka bude mať už štyridsaťpäť rokov, ešte vôbec nenaznačil, že sa by sa chystal ukončiť svoju hokejovú kariéru. "Viem, že môžem byť ešte lepší. Vždy sa to dá, aj keď ste starší," vyhlasoval pred začiatkom aktuálnej sezóny český veterán Jaromír Jágr. V noci z utorka na stredu sa opäť zapísal do histórie. K víťazstvu Floridy 4:3 po samostatných nájazdoch nad Buffalom prispel tromi asistenciami. V počte získaných bodov vo svojej kariére sa posunul už na číslo 1887 a na druhom mieste historických tabuliek sa vyrovnal Markovi Messierovi. "V mojich myšlienkach ma predbehol už dávno," prezradil pred niekoľkými dňami pre oficiálny portál profiligy nhl.com legendárny Mark Messier. Narážal na stoštyridsaťšesť bodov, ktoré Jágr nazbieral v rokoch 2008 až 2011 v Kontinentálnej hokejovej lige či ďalšie z európskych klzísk počas výluk v NHL. V tejto sezóne odohral rodák z Kladna v NHL tridsaťtri zápasov a svoje konto rozšíril o celkovo devätnásť bodov. Dal šesť gólov, pridal trinásť asistencií. V celej kariére zaznamenal 1887 bodov v 1662 stretnutiach, čo dáva priemer viac ako bod na jeden duel. Hoci Messier získal rovnaký počet bodov ako Jágr, štatisticky je až za ním. Strelil totiž o šesťdesiatjeden gólov menej. "Ako prvoročiak medzi profíkmi som mal aj ja šancu zbierať body vo vtedajšej World Hockey Association, kde som ich však získal iba jedenásť, takže som zďaleka nebol taký produktívny ako on," spomínal Mark Messier. "Jeho celková produktivita ako profesionálneho hokejistu je ohromujúca." V noci bolo na programe dvanásť zápasov a predstavilo sa v nich dokopy osem slovenských hokejistov. Paradoxné je, že z víťazstva sa netešil ani jeden., Do zostavy Los Angeles Kings sa vrátil Marián Gáborík po tom, ako ho v predchádzajúcom stretnutí posadil tréner Darryl Sutter na tribúnu. "Bolo to rozhodnutie mňa, kouča. Máme na to právo. Tréneri majú od hráčov najvyššie očakávania, pokiaľ ide o spôsob, ako hrajú," vysvetľoval Sutter vtedy svoj krok. "Hráči, ktorým to nejde, si oddýchnu. Hráči, ktorým to ide, budú znova hrať," poznamenal Sutter ďalej pre Los Angeles Times. V súboji na ľade Columbusu odohral Gáborík takmer šestnásť minút, ale nebodoval. Zaznamenal iba tri strelecké pokusy. V bráne Kings stál Peter Budaj. Kryl dvadsaťpäť z 27 striel a dosiahol solídnu 92,6-percentnú úspešnosť zákrokov, ale ani on nezabránil prehre svojho tímu. Blue Jackets uspeli 3:2 po samostatných nájazdoch a vybojovali desiaty triumf za sebou, čo sa im nikdy predtým v slávnej súťaži nepodarilo. Utorňajší duel Chicaga Blackhawks na domácom ľade proti Ottawe nedohral pre zranenie v hornej časti tela Marián Hossa. Na ľade strávil len necelé tri minúty. Nemalo by to však byť nič vážne a mal by byť v poriadku. Informoval o tom na twitteri redaktor Chicaga Sun-Times Mark Lazerus i samotný klub. V drese Chicaga sa strelecky presadil Richard Pánik. V úvode tretej tretiny znižoval na 3:4. Na viac sa však už Blackhawks nezmohli a doma zostali bez bodu. Pre Pánika to bol deviaty gól v prebiehajúcej sezóne (šesť zaznamenal v prvých šiestich dueloch ročníka), celkovo má na svojom konte pätnásť bodov. Premiérovo v tomto ročníku sa do bodových štatistík zapísal útočník New Yorku Rangers Marek Hrivík, keď v prvej tretine prihrával na gól Matta Puempela. Rangers vtedy vyrovnali na 1:1, lenže v ďalšom priebehu ich súper Pittsburgh Penguins jasne prevýšil. Napokon triumfoval jasne 7:2. "Toto bol bez pochýb jeden z najlepších výkonov, aké sme predviedli," tešil sa podľa oficiálnej stránky súťaže tréner Pittsburghu Mike Sullivan. NHL - utorok: Góly: 44. Blidh (Carlo, Kuľomin), 48. D. Moore (CHÁRA, J. Hayes) - 4. Lee, 6. Hickey (Bailey, Lee), 27. Kuľomin (Boychuk), 54. Lee (Bailey, Leddy) /Zdeno Chára (Boston) odohral 25:16 min, vyslal jednu strelu na brankára súpera, prihral na jeden gól, zaznamenal tri hity a dva zblokované pokusy hostí/ /Jaroslav Halák (Islanders) nechytal a sedel iba na lavičke, prednosť v bránke hosťujúceho mužstva dal tréner Thomasovi Greissovi/ Góly: 55. Kalinin (Andy Greene, Severson) - 6. James Neal (V. Arvidsson, Ekholm), 8. James Neal (Josi, V. Arvidsson), 26. M. Ekholm (Craig Smith) , 49. F. Forsberg (Josi, R. Johansen), 54. R. Johansen (V. Arvidsson, R. Ellis) Góly: 28. Cam Atkinson (Dubinsky, Jenner), 45. Cam Atkinson (Dubinsky, D. Savard), rozhodujúci nájazd premenil Gagner - 37. Jeff Carter (A. Martinez, Doughty), 51. Jeff Carter /Marián Gáborík (Los Angeles) odohral 15:58 min, do štatistík si zapísal iba tri strelecké pokusy na bránu súpera/ /Peter Budaj (Los Angeles) odchytal celý zápas, kryl dvadsaťpäť z dvadsiatich siedmich striel súpera, dosiahol 92,6-percentnú úspešnosť zákrokov/ Góly 19. Byron (Petry, Mitchell), 33. Plekanec (Byron, Lehkonen), 45. Petry, 49. Pacioretty (Petry), 60. Terry (McCarron, Beaulieu) - 6. Cogliano Góly: 6. Crosby (Ian Cole, Justin Schultz), 25. Malkin (Kunitz, Kessel), 29. Kessel (Malkin, Brian Dumoulin), 45. Justin Schultz (Malkin), 47. Bryan Rust (Crosby), 53. Hörnqvist (Bonino, Kunitz), 60. Bonino (Bryan Rust, Ian Cole) - 17. Puempel (Marek Hrivík, Holden), 42. Grabner (Derek Stepan, Zuccarello) /Marek Hrivík (Rangers) odohral 11:44 min, ani raz nevystrelil na bránu, ale asistoval pri jednom góle, pripísal si tiež jeden plusový bod a dva hity/ Góly: 8. Brian Boyle (Stralman, Drouin), 28. Drouin (Killorn, Tyler Johnson), 38. Brayden Point (Tyler Johnson, Hedman), 40. Namestnikov (Killorn, Brayden Point) - 60. Mantha (Nick Jensen, Zetterberg) /Tomáš Tatar (Detroit) odohral 14:20 min, jedenkrát strelecky ohrozil brankára súpera, do štatistík si pripísal jeden plusový bod a jeden hit/ /Tomáš Jurčo (Detroit) nehral/ Góly: 12. Panarin (Seabrook, P. Kane), 32. Motte (Hinostroza, (Hartman), 42. PÁNIK (P. Kane, Keith) - 5. B. Ryan (Turris), 28. Brassard (Wideman, B. Ryan), 28. Pyatt (Pageau, Z. Smith), 35. Phaneuf (Turris, Erik Karlsson) /Marián Hossa (Chicago) odohral 2:53 min, zo zápasu odstúpil v priebehu prvej tretiny pre nešpecifikované zranenie v hornej časti tela/ /Richard Pánik (Chicago) odohral 14:48 min, vyslal dve strely na bránu, strelil gól, zaznamenal dve trestnú minúty a pripísal si aj tri hity/ Góly: 15. Coyle (E. Staal, Dumba), 49. M. Koivu (Dumba, Mikael Granlund) Góly: 8. Eaves (Spezza, Klingberg), 39. Spezza (Hudler, Lindell) - 12. Schwartz (Stastny, Jaškin), 40. Berglund (Bouwmeester, Fabbri), 62. Perron (Schwartz) Góly: 17. A. Barkov (Jágr, Demers), 33. Yandle (A. Barkov, Jágr), 57. Bjugstad (A. Barkov, Jágr), rozhod. nájazd Trocheck - 36. Reinhart (Ristolainen, R. O´Reilly), 37. E. Kane (Gionta, Franson), 53. Ristolainen (Reinhart) Góly: 30. Hansen (H. Sedin, Biega), 44. Hansen (D. Sedin, H. Sedin), 47. Bärtschi, 58. Horvat (Sbisa, Tanev) - 15. Wheeler (Byfuglien) /Marko Daňo (Winnipeg) odohral 11:11 min, jedenkrát vystrelil na bránu súpera, ale nebodoval, do štatistík si pripísal len tri hity/ Góly: 26. Marleau (Vlasic, J. Thornton), 30. P. Martin (J. Thornton, Pavelski), 35. Donskoi (Wingels, Pavelski), 37. Donskoi - 42. S. Bennett (Tkachuk, Wideman)


Kanaďania porazili v príprave na Svetový pohár Američanov

Kanaďania sa revanšovali za piatkovú prehru.

OTTAWA. Kanadskí hokejisti zvíťazili v noci na nedeľu v prípravnom zápase pred Svetovým pohárom nad rivalmi z USA 5:2. Domáci hráči využili v zámorskom derby, ktoré sa hralo v hale Canadian Tire Centre v Ottawe, až tri presilovky a revanšovali sa tak Američanom za piatkovú prehru 2:4 v Columbuse. Pod výhru reprezentantov krajiny javorového listu sa dvoma gólmi podpísal John Tavares, po dve asistencie si pripísali Corey Perry, Drew Doughty a Steven Stamkos. "V piatok sme nedosiahli želaný výsledok, tak sme to chceli súperovi vrátiť. Aj keď je to iba príprava, chcete vykročiť pravou nohou. Naše očakávania sú vždy tie najvyššie, najmä keď narazíte na jedného z najväčších rivalov," citovala agentúra AP Tavaresa, ktorého vyhlásili za prvú hviezdu duelu. "Bolo potrebné, aby sme náš výkon zlepšili, to sa snažíme vlastne v každom stretnutí," povedal tréner Kanady Mike Babcock. V domácej zostave chýbal kapitán Sidney Crosby, ktorý dostal od trénerov voľno. Na výkone najväčšieho favorita blížiaceho sa turnaja sa to však nijako výrazne neprejavilo. Kanaďania boli opäť strelecky aktívnejším tímom, tentoraz ale dokázali svoju prevahu premietnuť aj do skóre. "Hrať dva zápasy za dva dni nie je nikdy ľahké, obzvlášť ak sú plné vylúčení a presiloviek, čo zabíja plynulosť hry. Dnes sme zostali trpezliví, koncentrovaní a pomohli nám aj brankári," vyslovil sa útočník kanadského tímu Matt Duchene. Američanov nepodržal brankár Cory Schneider, ktorý z 24 striel pustil štyri góly. Pred treťou tretinou ho nahradil medzi žŕdkami Ben Bishop. Ten inkasoval raz z 14 striel. Napriek prehre bol tréner John Tortorella spokojný s výkonom jeho zverencov. "Pravdupovediac, cítil som, že hráme lepší hokej než v piatok. Pozrieme sa ešte na video z tohto zápasu a zistíme, čo ešte treba zdokonaliť," poznamenal kouč USA. Američania a Kanaďania sa stretnú i na blížiacom sa Svetovom pohári v Toronte. V A-skupine budú ich súpermi aj Tím Európa a Česko. Góly: 12. Couture (Thornton, Perry), 14. Tavares (Stamkos, Doughty), 16. Bouwmeester (Getzlaf, Perry), 33. Duchene (Seguin), 49. Tavares (Stamkos, Toews) - 17. McDonagh (Stepan), 21. Carlson (Kane), 18.687 divákov.


Trump požiada ministerstvo spravodlivosti, aby preverilo sledovanie jeho kampane

Trump oficiálne požiada ministerstvo v pondelok.

WASHINGTON. Americký prezident Donald Trump v nedeľu na Twitteri oznámil, že požiada ministerstvo spravodlivosti, aby preskúmalo, či jeho prezidentská kampaň v roku 2016 bola infiltrovaná alebo sledovaná Federálnym úradom pre vyšetrovanie (FBI), resp. samotným ministerstvom. Vyšetrovanie má tiež ukázať, či takéto kroky nariadili členovia administratívy jeho demokratického predchodcu Baracka Obamu, uviedli agentúry DPA a Reuters. "Týmto žiadam, a oficiálne tak urobím zajtra (v pondelok), aby ministerstvo spravodlivosti preskúmalo, či FBI/DOJ infiltrovali alebo sledovali Trumpovu kampaň na politické účely - a či nejaké takéto požiadavky prišli od ľudí v Obamovej administratíve," napísal Trump, pričom DOJ je anglická skratka ministerstva spravodlivosti (Department of Justice). Toto stanovisko republikánskeho prezidenta nasledovalo po siedmich tweetoch, v ktorých kritizoval federálne vyšetrovanie možných kontaktov jeho kampane s predstaviteľmi Ruska a opäť ho nazval "honom na čarodejnice". Trump v nich znova spomenul aj svoju demokratickú vyzývateľku Hillary Clintonovú a tvrdil, že na demokratov sa FBI nezamerala tak dôsledne ako na jeho kampaň. Trump tiež naznačil, že osobitné vyšetrovanie týkajúce sa toho, či sa zahraničné vlády pokúšali ovplyvniť prezidentskú kampaň, je zamerané na poškodenie republikánov v novembrových voľbách do Kongresu. Trump sa už niekoľko dní rozhorčuje nad teóriou kolujúcou v konzervatívnych kruhoch o možnom špiónovi FBI v jeho kampani v roku 2016. Rudy Giuliani, právnik zastupujúci Trumpa v prebiehajúcom vyšetrovaní, to však spochybnil.